
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЧАРЛЬЗ ТОРНТОН : «БАШИРТАЙ» ЭРЧҮҮДИЙН НЭГ 

	ШИНЭ «ЁСОРХУУ ХҮНИЙ ЗОЛ ЗАВШААН»

	Эгц дээшээ өгсөх уулын нарийхан жимээр шингэн дэлтэй бараан хээр морь хурдан хатиран ахиж, эмээл дээр нь суусан эр хачирхмаар байдалтай харагдах ажээ. Тэр хүн хуучирсан шар ногоовтор өнгийн өмд, даравч бүхий морин цэргийн гутал, адуучны хурц улаан өнгийн задгай цамц өмсжээ. Эндэх нутгийн хийгээд цаг үеийн хувьд ер бусын энэ гоёл дээр бас техасын өргөн хүрээтэй бүрх малгай, морины алхам тутамд ташаа дэлсэх хүнд гар буу нэмэрлэсэн байв. Тэр хүн гуч орчим ч биш, тавь гарсан ч биш гэхээр, тодорхой хэлж болохооргүй тийм насны эр байлаа. Мөнгөн буурал шанаа нь идрийн цогоор гялалзах нүд, далайн хийгээд уулын салхинаа түлэгдсэн авч үрчлээ суугаагүй толигор арьснаас эрс ялгарч нэлээд лагс том бие нь шалмаг хөдөлгөөнтэй харагдах ажээ.

	Жүрж, нимбэг ургасан төглийн хажуугаар өнгөрч дараа нь уул өөдөө улам дээшилж, альпийн нугаар дамжин хурдлан давхих нь цаг, хоёр цаг үргэлжилнэ. Морьтой эр хааяа нэг зогсож, хэдэнтээ тамхиа нэрээд татаж дуусаагүй янжуураа эмээлдээ хадсан үнсний сав орлодог арьсан бээлийд хийгээд гав ганцаараа цаашаа давхинам. Өмссөн зүүсэн хувцас хунар, урагшлан давхих байдал нь газар нутаг, цаг үеийн аль алинд тохирохгүй энэ морь унасан хүн хэн гэгч вэ? Үйл явдал буй газар нь орчин цагийн авто хөсгийн зам торлож, хамгийн сүүлийн үеийн хийцтэй машин тэрэг дүүрсэн Калифорнийн Лос-Анжелес хотын зах, цаг үе нь одоо үе юм. Уулын замаар морь унан давхиж яваа эр бол бөглүү газар нуугдсан бүлэг дээрэмчдийн толгойлогч ч биш, эндээс хэдхэн бээрийн зайтай байрладаг Холливудын ээлжит кинонд тоглож буй жүжигчин ч биш ээ.

	Хачин хувцас хунар, хурдан морь, олон үсэрдэг гар бууны эзэн бол Америкийн «электроны ван», сүүлийн арван жилд тодорсон «Литтон индастриз» хэмээх хамгийн том цэргийн үйлдвэрийг эзэмшиж, удирддаг Тэкс (Техасын хүн) хэмээх хочтой Чарльз Бейтс Торнтон юм.

	Торнтон аль хэдийнээ Техасыг орхиж, Америкийн янз бүрийн хотод худалдаа үйлдвэрийн ажил хөөцөлдөн сүүлийн жилд баруун эргийн Лос-Анжелест суурьшиж, өөрийнхөө аварга том үйлдвэрийн удирдах газрыг энд төвлөрүүлжээ.

	Гэтэл бид яагаад заавал Торнтоныг сонирхох болов оо? 

	Тэрээр Гетти юм уу, Хант шиг тийм ч баян биш, хөрөнгө чинээнийхээ хэмжээгээр тэр Америкийн хамгийн том баячуудын нэрст орж амжаагүй байгаа юм. Торнтон алдар нэрээрээ ч, эдийн засаг, улс төрийн нөлөөгөөрөө ч кеннедийнхэнтэй эн зэрэгцэж чадахгүй юм.

	Бид түрүүчийн бүлэгт ах дүү Кеннеди нарын тухай өгүүлэхдээ хөрөнгөтний улс төрийн бодлоготнууд орчин үеийн ертөнцийн ээдрээтэй зүйлд хэрхэн зохицох гэж оролддогийг дурдсан билээ. Яг ийм зүйл орчин үеийн хөрөнгөтний ашиг завшаан хайгчдын хүрээнд ч ажиглагдаж байна.

	Хөрөнгөтнүүд ямагт ил гадаргуу дээр байх, үйлдвэрлэх хүчний өнөөгийн хөгжлийн ирмүүн хурдцыг хяналтаасаа гаргахгүй байхыг хичээж улайрахдаа шинэ маягийн зүтгэлтнийг тэргүүн зэрэгт дэвшүүлэх гэж оролддог ажээ.

	Энэ бол зүгээр нэг маяглал биш тэргүүн зэргийн чухал асуудал юм. Жон Пирпонт Морган шиг ичгүүргүй авирлаж, өвгөн Жон Д. Рокфеллер шиг улайн цайм загнаж, далайн дээрэмчин Вандербильт шиг луйврын арга хэрэглэж байгаад орчин үеийн америкийн их ашиг хонжооны талбарт цэцэглэн дэвшинэ гэвэл санашгүй хэрэг болжээ. Зуун жилийн өмнөх шигээ өнөөгийн америкийн ашиг хонжоо эрэлхийлэгчдэд зайлшгүй чухал эдгээр чанарыг нийлүүлж цуглуулаад дээр нь бас нэгэн шинэ зүйл нэмэх хэрэгтэй, үүнд ажилсаг мэргэжил, орчин үеийн шинжлэх ухаан, техникийн нарийн төвөгтэй асуудал, санхүүгийн маш ээдрээтэй тооцоог баримжаалан ухаарах чадвар хэрэгтэй.

	Зохиогч саятны шинэ хэлбэршил, шинж чанарыг үзүүлэхийг эрмэлзэж, Калифорнийн саятан, цэрэг аж үйлдвэрийн «Литтон индастриз» хэмээх том нэгдлийн эзэн Чарльз Бейтс Торнтоныг сонгож авсан юм.

	Торнтоны өвөрмөц шинж чанар болгон түүн шиг маягийн бусад төлөөлөгч нарт бүрнээ хамаарахгүй нь тодорхой. Торнтон шиг ямар ч том баян заавал морь унаж уулаар давхидаг гэх юм уу, эсхүл техасын бүрх малгай, улаан цамц өмсөх дуртай гэж би нотлох гээгүй байна.

	Бид анх 1968 оны зун Лос-Анжелесийн захдуу орших гоёмсог газар болох Санта Моникад байрласан их л чамин хийцтэй багавтар ордонд уулзсан юм. Зориуд хуучны маягаар хийсэн байшингийн дотоод байдал, нарийн засал нь Америк даяар дэлгэрсэн «орчин цагийн» маягтай төдийгүй Торнтоны хөлжиж дэвжсэн хамгийн шинэ үеийн ашиг хонжооны ажилтай нь ч харшилж байсныг санаатай тэгсэн гэхээс өөр яах вэ. 

	Хөгтэй явдлаас бидний яриа эхэллээ. Анх уулзаж мэндэлснийхээ дараа би ирсэн хэрэг зоригоо дэлгэрэнгүй тайлбарлаад «Литтон индастриз» хийгээд түүний эзнийг сонирхсоор нэлээд удаж байна гэж хэлсэн юм. 

	Торнтон миний яриаг таслаад бидний ярилцан сууж байсан бяцхан ширээний араас өндийж, шүүгээ рүү дөхөж очоод багавтар хавтас гаргаж өмнө маань тавилаа. Би тэрийг нь дэлгэж үзвэл миний хувьд санаагүй тийм зүйл гарлаа. Үүнд зөвлөлтийн нэгэн сэтгүүлд Торнтоны тухай миний бичсэн найруулал нийтлэгдсэнийг гэрэл зургаар хуулан буулгаад дэргэд нь яг нарийн орчуулсан орчуулгыг хамт хавчжээ.

	— Танай мэдээлэл муугүй юм байна даа.

	— Үгүй яах вэ дээ. Ашиг хонжооны ажил ийм л байдаг хойно гэлээ.

	Нэг үгээр хэлэхэд танилцаж цөхөөд байх хэрэг ч гараагүй бид шууд яриандаа орж билээ.

	Үүнээс хойш би Чарльз Торнтон, «Литтон индастризт» эзнээсээ дутахгүй үүрэгтэй Рой Эшь, тэр хоёрын бусад дотнын ажилтнуудтай бишгүйдээ нэг уулзаж ингэхдээ Калифорнид, Вашингтонд, бас саяхан Москвад ирэх үеэр нь Торнтонтой уулзаж ярилцаж байлаа.

	Сүүлийн жилүүдэд америкийн аж үйлдвэр тооны хувьд ч, чанарын хувьд ч өргөжин тэлснийг харахгүй бол гэнэн хэрэг болох сон. Үүнд гол гавьяатай зүйл гэвэл эрдэмтэн, инженерийн авьяас билиг, америк ажилчдын алтан гар гэдгийг ч ярих юун. Харин орчин цагийн том, нарийн төвөгтэй үйлдвэрлэлийг их мэдлэг дадлагатай хүмүүс гардан удирдах ёстой нь мэдээж. Одоогийн том хөрөнгөтний дотор ийм хүмүүс цөөхөн боловч атомын эрчим хүч, электрон тооцооны машины эрин зууны шаардлагаар үүсэж төрсөн ийм хүмүүс байгаа юм. Бидний дайснууд, улс төр, ангийн дайснуудыг цөмийг нь хөндий хоосон өөдгүй хүмүүс болгож харуулахаас амархан юм байхгүй. Хэрэг явдал үнэхээр ийм байдалтай байсан сан бол бид үүнээсээ арай амар тайван байх сан. Биднийг сөргөж буй хүмүүс тэр чигээрээ авьяас чадваргүй болхи амьтад байсан сан бол капиталист, социалист хоёр системийн түүхэн уралдаанд бидний олох амжилт бүр ч бага байх сан биз ээ.

	 

	 

	«УИЗ КИДЗ» : «БАШИР БАГАЧУУЛ»

	1967 оны зун «Вашингтон пост» хэмээх америкийн сонинд тус орны том толгой баячуудын дунд явуулсан сонирхолтой санал асуултын дүнг нийтэлсэн байв. Америкийн одоогийн том том эвлэл нэгдлийн удирдагчдаас хэнийг хамгийн гарамгай гэж үздэг вэ? гэсэн асуултыг америкийн үйлдвэрийн эзэд, том санхүүчдэд тавьсан ажээ. 

	Санал авсан тоогоор нь арван том баяны нэрсийг жагсааж, батлан хамгаалах яамны сайдаар долоон жил болсныхоо дараа эргээд ашиг хонжоогоо эрхлэх болсон бөгөөд Фордын пүүсийн ерөнхийлөгч агсан Роберт Макнамара энэ жагсаалтыг тэргүүлжээ. Энэ нэрсийн дотор Жан Поль Гетти, Жозеф Кеннеди, автомашины үйлдвэрийн эзэн, Мичиган муж улсын захирагч Жорж Ромни, Чикагогийн том үйлдвэрийн нэгдлийн эзэн, сенатч Чарльз Перси, II Генри Форд мэтийн АНУ-ын зартай том баячууд орсон байв. Асар их хөрөнгө эзэмшсэн, улс төрийн талаар азаа турших дуртай энэхүү арван хүний дотор Лос-Анжелесийн Чарльз Торнтоны нэр орчихсон нь учрыг мэдэхгүй хүмүүст гэнэтийн зүйл болсон байна.

	1953 онд «Литтон» хэмээх пүүсийн нэрийг америкийн үйлдвэрийн хамгийн тодорхой нэрсийн жагсаалтаас ч хайж олох боломжгүй байлаа. Энэ бол бичил долгионы чийдэн хийдэг хагас завод, хагас лаборатори маягийн бяцхан үйлдвэр байв. Электроны талаарх америкийн анхны мэргэжилтнүүдийн нэг, энэ заводыг үүсгэн байгуулсан авьяаслаг инженер Литтоноос Чарльз Торнтон уул компанийн хувь нийлүүлсэн тэмдэгтийг худалдаж авснаас хойших 18 жилийн дотор Торнтон үүнийгээ «Литтон индастриз» хэмээн нэрлэж энэ нь 1 тэрбум 700 сая долларын хөрөнгө бүхий аварга том үйлдвэрийн нэгдэл болон хувирч, Америкийн аж үйлдвэрийн зуун том компанийн тоонд багтах болжээ. Энэ пүүс өнөөдөр Америкийн Нэгдсэн Улс болон дэлхийн арван хоёр оронд 71 заводтой болсон байна.

	«Литтон индастриз» пүүс юу үйлдвэрлэдэг юм бэ? 

	Гаргадаг бүтэгдэхүүний нь нэр энд хоёр зуу гаруй нэр төрлийн зүйл байдгаас өчүүхэн чийдэнгээс эхлээд усан доогуур ажилладаг атомын завь, мөнгө хураадаг аппарат, бичгийн цахилгаан машинаас авхуулан сансрын хөлгийн тоног төхөөрөмж хүртэл багтдаг ажээ. Энэ пүүсийн төлөөлөгчид хорвоогоор л тэнэж явдаг. Тэд Гавайн арлын галт уулын газрын доорх хөдөлгөөний зураг төсөл зохиож, Хойд мөсөн далайн ёроолоос нефть хайж, газрын дороос олдвор олз ашиг эрэвчлэн Нидерландын Гвиан дахь Суринамын битүү ширэнгээр ч хэрэн тэнэж явах ажээ.

	Торнтоны ашиг завшаан хайж эхэлсэн анхны алхам нь орчин тойрны хүмүүсийн дургүйг хүргэж гайхан мэлрэхэд хүргэжээ. Журам горимоос гадуур тоглож байсан түүнийг жигших нь тэр үед «уиз кидз» буюу «баширтай багачуул» гэсэн хорон егөөдсөн хоч болж хувирсан бөгөөд ийм цолыг Уолл-стритийнхэн Торнтон болон түүний багийнханд зүүлгэж, аж үйлдвэрийн ямар ч бэлгүй гарч ирсэн тэднийг намбатай баячууд үзэн ядсанаа илэрхийлсэн байв. Ингэхэд ийм хоч нэг насаараа салахгүй наагдсан бөгөөд хэрэв эдүгээ Америкийн худалдааны баячуудын цугладаг ямар ч газарт ороод «уиз кидз» гэгчид хэн бэ? гэж лавлаваас таныг лав хоёр хоёрын хэд болдгийг мэдэхгүй хүн юм уу? гэсэн янзтай гайхаж харах вий.

	«Уиз кидз» бий болсон түүхийг нэлээд тодорхой авч үзвэл зүйтэй бөгөөд учир нь яг тэр үед, өөрөөр хэлбэл хорин таван жилийн өмнө Торнтоны өөдлөх эх суурь тавигдаж, яг тэр үед одоо хүртэл үүрэгтэй хэвээрээ агаад Чарльз Торнтоны ер бусын үсрэлт хийсний нууцыг тайлах тийм хэлхээ холбоо тогтож, арга барил нь цэгцрэн бүрэлдсэн билээ. Үүнээс гадна чухам тэр үеэс орчин үеийн худалдаа үйлдвэрийг удирдан залах шинэ арга барил үүсэн тэрлэж, энэ нь дараа дараачийн жилд худалдаа үйлдвэрийн эздийн дотор нэлээд дэлгэрч том үйлдвэр пүүсийн нэгдлийн ажил хэргийг шинэ маягаар явуулахын үлгэр загвар болох гэж санаархдаг болсон байна.

	Энэ явдал алдарт Фордын том үйлдвэрийн нэгдлийн захиргааны байрласан Детройтод болжээ. Тэр үед Фордын нэр л алдартай байв. Гэтэл түүний автомашины үйлдвэрийн ажил тун ч урагшгүй байжээ. Өрх гэрийнхэн дотроо гэдсэндээ хөлөө хийлцэж, өвгөн Генри Фордын хөрөнгийг өвлөх гэсэн түүний хүү Эзел, ач хүү Генри, Бенсон, Уильям, өрхийн тэргүүний хайртай хүн, тэдний ерөнхий захирагч Генри Беннет нар хоорондоо үхэх сэхэхээ үзэхээр үзэлцэж байсан тул урьд хүчирхгээс хүчирхэг байсан пүүсийг хутганы ирэн дээр очиход хүргэжээ. Үүнээс өмнөхөн Эзел Форд яасан нь мэдэгдэхгүй гэнэт нас баржээ. Удалгүй өвгөн Генри ч хүүгийнхээ хойноос сажлав. Ач нар нь Беннетийг арайхийж пүүсээсээ хөөн зайлууллаа.

	Фордынхны хагаралдааныг ашиглан хүчирхэг өрсөлдөгчид тэднийг тал талаас нь шахаж хавчжээ. Маш яаралтай арга бодох хэрэгтэй болсон бөгөөд учир нь бүх үйлдвэрийн ирээдүйг бодох цаг тулгарсан байна. Энэ үеэр Дирборн дахь Фордын төв байранд америкийн армийн бэлтгэл албаны арван залуу дарга хүрч ирсэн нь хэт өөрийгөө гэсэн, ичгүүргүй, цэргийн дүрэмт хувцсаа ч тайлж амжаагүй хүмүүс байжээ.

	Энэ арван хүнийг агаарын цэргийн хурандаа гучин хоёр настай Чарльз Торнтон толгойлж ирсэн байв.

	Торнтон 1913 онд Техасын жижгэвтэр хотонд тийм ч баян биш хүний гэрт төржээ. Эцэг Торнтон шаламгай сүрхий боловч тийм онцгой гялалзсан ухаантай хүн биш байв. Түүнийг худалдаа наймаа хийхэд нутгийн худалдаачид байн байн шогширч, хөгшин Торнтоныг дахиад л баларсан наймаа хийснийг дуулахдаа гайхан хэлээ бултайлгаж, элэглэдэг байсан гэнэ. Хүйтэн дотортой, яхир нарийн ааш зангаар хатуу Бейтс хэмээх овогтой байсан Алиса Торнтон эх нь л энэ айлыг авардаг байлаа.

	Эцэг Торнтон нь адаг сүүлдээ муугаар шувтарч, 29 оны хямралын үеэр хоосорсон байна. Их л далайцтай, зоригтой санаалж, яриангүй сэтгэж бодсон нь ил түүний худалдаа наймааны мөрөөдөлд хатуу нарийн тооцоо л дутаад байдаг байжээ. Эх нь нямбай няхуур байсан бөгөөд өрөвдөлт нөхрийгөө балрах үед авгай нь үүнийгээ харуулсан гэдэг. Тэр авгай нөхрөө санхүүгийн хувьд дампууран унаад байх үед ч ашиглая гэж бодоогүй, сэм хувийн хөрөнгө цуглуулж байсан нь илэрчээ. Тэр авгай нөхрөө бүр гаргуунд нь гаргаад хувьдаа худалдаа наймаа эрхэлж, нас нь балчир хөвүүдээ түүндээ сургаж эхэлсэн байна.

	Ийнхүү ямар ч л гэсэн Чарльз 14 настайдаа гучин акр газрыг өмчлөгч болжээ. Тэрээр эхийнхээ зөвлөснөөр эхээсээ мөнгө зээлж байгаад хотын захад хямдхан газрыг санамсаргүй худалдан авсан байна. Тэрээр 19 нас хүрэхдээ бензин түгээдэг газар, машины үйлчилгээ хийдэг өртөөний эзэн болоод байлаа. Хатагтай Торнтон худалдааны нарийн тооцоо, болгоомжтой байх аргыг хүүгийнхээ тархинд шингэтэл зааж сургажээ. Хайртай хүү минь эцгээ дуурайгаад тэнэг болчих вий гэж бодохоос тэр авгай бүр ч шургуу нарийн зүйлд түүнийг сургажээ. Урагшгүй нөхөр нь бүрмөсөн баларсан тухайгаа уруулаа чичрүүлэн байж мэдэгдсэн тэр нэгэн өдрийг эх нь эцсийнхээ мөчийг хүртэл марталгүй түүнийг санах болгондоо бие нь зарсхийдэг байлаа.

	Чарльз Торнтон эхийнхээ сургаалыг мартаагүй бөгөөд бага насандаа сурсан зүйл нь түүний өнөөгийн ажил явдалд ч тодордог юм. Энэ нь тэвчээртэй хүлээх, дур хүслээ бодит боломжтой харьцуулж жиших, өөрийгөө нөөж даатгуулах чадвар юм. Харин зориглон азаа үзэх, нийтийн дагадаг ашиг хонжооны журмыг хайхрахгүй байх, их далайцтай, ургуулан дэвэргэж бодох зэрэг эцгийнх нь чанар ч шингэсэн нь илт байдаг.

	Гэвч ийм чанар бол нэг хэрэг, ашиг хонжоо хөөцөлдөх бол бас өөр хэрэг шүү дээ. Анхандаа их том олбор олоход хөрөнгө бэл ч дутжээ. Гэр бүлээрээ зөвлөлдөөд бензин түгээгүүрийн газар юу ч биш, арай өөр зүйлээс эхэлбэл зохино гэж шийдэцгээжээ. Ингээд Чарльз Торнтон Техасын технологийн коллежид элсэн оров. 1937 онд тэрээр Георг Вашингтоны их сургуулийг төгсгөөд химийн ухааны бакалавр1 цолтой болов. Энэ нь түүний хувьд зорьсон зорилго биш, зөвхөн арга хэрэгслийн төдий зүйл байв. Бодис юмсын нууцыг олохоосоо илүүгээр бодис юмыг яаж алт болгох вэ гэдгийг тэрээр сонирхжээ. Тэр урт нарийхан шилэн гуурсны нууцыг биш, санхүүгийн элдэв нарийн залийг яаж сурах вэ гэж л мэрийжээ.

	Торнтон эхлээд өвөртөө диплом, халаасандаа хэдэн зуун доллар хийгээд Вашингтонд ирж нутгийн таньдаг хүмүүсээ бараадаж байгаад нисэх хүчний яаманд албан хаагчаар ажиллах болжээ. Энэ үед түүнд нэг сохор аз таарав. Тэр үед Уолл-стритийн банкны томоохон эзэн, сайдын туслагч байсан Роберт Ловетт нэгэн будилаантай асуудлын талаар яаралтай илтгэл бэлтгэх хэрэгтэй болжээ. Түүний гарын дор зав чөлөөтэй хашир сайн түшмэл байсангүй тул сая ажилд орсон Торнтонд илтгэл бэлтгэхийг даалгажээ.

	Мань техас эр олдсон боломжийг цэгнэж үзээд яасан ч түүнийг алдаж болохгүй гэж шийджээ. Хэдэн хоног шургуу ажилласны эцэст Ловеттийн ширээн дээр хэдэн хуудас илтгэл бэлэн болж, генералын дүрэмт хувцас нөмөрсөн банкны эзэн илтгэлийг үзээд хэмжээлшгүй баярласан ажээ. Эмх цэгцгүй үй олон тоо, баримтаас аливааг задлан шинжилдэг ухаантай Торнтон гол зүйлийг нь овжин шүүрэн авч, тодорхой сайн бүлэглэн хувааж, цэгцтэй болгоод ултайхан ухаалаг дүгнэлт хийсэн байж. Энгийн албан хаагч байсан Чарльз Торнтонд тэр өдрөө л бага дэслэгч гэсэн цэргийн анхны цол шагнасан байна. Тэрээр ердөө л 48 цаг ийм цолтой явжээ. Тэрээр эзнээсээ шинэ даалгавар биелүүлж, ахин тушаал дэвшээд авлаа. Дайн дуусахад Торнтоны мөрөн дээр хурандаагийн таван хошуу гялалзаж байжээ.

	Чарльз Торнтон нисэх хүчний яаманд тун хэцүү ажил эрхэлдэг байлаа. Америкийн агаарын цэргийн хүчнийг тоноглох, хангах бүхий л ажлыг «ашиг хонжооны үндэстэй» болгохыг түүнд Роберт Ловетт даалгажээ. Торнтоны мэдэлд гурван мянга орчим офицер байсан бөгөөд дайны сүүлчээр тэднийг хорвоогоор нэг тараасан байна. Тэрээр даалгасан үүргийг муугүй биелүүлж байсныг хэлбэл зохино. Тэрээр шаламгай түргэн, мэдлэг чадвартай, аливаа ашиг хонжооны бэртэгчин ажиллагаанд гүнзгий ороогүй хэдэн залуу туслагчдыг өөртөө аваад далайцтайхан ажил явууллага хийж байлаа.

	Гэтэл дайн ч шувтарлаа. Ирээдүйгээ бодох цаг боллоо. Нэг удаагийн хоолон дээр Ловетт Фордын пүүсийн ажил явдлын талаар Уолл-стритэд элдэв яриа болж байгаа тухай хайртай туслагчдаа ярьжээ. 

	Маргааш өглөө нь II Генри Форд ирсэн бичиг захидлыг үзэж байхдаа дэлгэрэнгүй цахилгаан утас байхыг үзлээ. Үүнийг бичсэн нисэх хүчний нэгэн хурандаа есөн хүний хамт тэднийд очиж ажиллах саналаа хэлж, пүүсийн чинь ажил эрс сайжирна гэж бардамнанхан мэдэгдсэн байв. Цахилгааныхаа төгсгөлд Роберт Ловеттийн нэрийг дурдаад бидний талаар энэ хүнээс лавлаж болно гэж бичсэн байжээ. Зоримогхон байдалтай энэ цахилгаан нэлээд эргэлзээ төрүүлэв. Гэвч Фордын худалдаа наймааны ажил даан ч бүтэлгүй болоод байсан тул пүүсийн шинэ эзэн тэр бардам хурандаатай уулзаад үзэхээр шийджээ. Ингээд хэлэлцээ хийв. Чарльз Торнтон өөртөө 20 мянган долларын цалин, бас өөрийн нөхөд, түүний дотор дотно анд нөхөр, Роберт Макнамара гэгч залуухан офицерт сайн хөлс өгүүлэхээр тохиролцож аваад Дирборн хотод шилжин суулаа. II Генри Форд тун ч ашигтай наймаа хийснээ төдхөн мэджээ. Хөнгөн шуурхай, овоо юм мэддэг, бага ч үгүй юм үзэж өнгөрүүлсэн, юунд ч торохгүй, цэргийн газруудад багагүй танил сүлбээ бүхий хэдэн сайн хүнийг Форд мэдэлдээ захирах болжээ.

	Торнтоныг зохих ёсоор үнэлэх хэрэгтэй юм. Тэрээр бүүр нисэх хүчний яаманд байхдаа дундаас дээш л гэж яригдахуйц овжин зайтай хэсэг туслагчийг өөртөө шилж авч чаджээ. Торнтоны ажил хэргийн эрхэм чанар гэдэгт алив нэгэн орон тооны шаардлагад хувийн шинж нь тохирдог тийм хүмүүсийг олж тавих чадвар хамаардаг нь дамжиггүй. Өнөөдөр өнөөх арван «уиз кидз» буюу «башир багачуул» цөмөөрөө л Америкийн худалдаа үйлдвэрийнхний дотор мэдэгдэхүйц байр эзэлж байгаа нь санамсаргүй тохиолдол биш ээ. Фордынхоос Торнтон салж тусгаарласны дараа Роберт Макнамара өнөөх бүлгийнхээ ахлагч болж түүнийг орлосон бөгөөд тэрээр фордынхны дамжиж ахидаг бүх шатыг түргэн өнгөрөөд 50-иад оны сүүлч гэхэд пүүсийн ерөнхийлөгчийн зөөлөн суудалд заларч түүний ерөнхий захирагч болжээ.

	Торнтоны бүлэг автомашины эзнийд амжилттай ажиллаж байгаа нь мэдэгдээд ирэхийн хэрээр худалдаа наймааныхны албан өрөөнд өнөөх «уиз кидз» гэдэг үгийг арай өөрөөр дуудах болсон байна. Энэхүү дооглосон аястай хочинд анхандаа зальхай луйвар байгааг илчилсэн өнгөтэй байсан бол яваандаа түрэгдэн арилж, илэрхий бахархах, шагших, атаархах явдлаар солигдсон байна.

	Аз хийморио шүтэх, амжилтыг тахин мөргөх, үзэл суртал, ертөнцийг үзэх үзэл болготол нь хөөрсөн амжилт байхгүйгээр өнөөгийн Америкийг, америк хүний сэтгэхүйг ойлгохгүй бөгөөд ингэхдээ америк хүн болгон ийм амжилт амсаагүй хэр нь ээ үүнийг хүн бүр шүтэж байдаг юм.

	«Амжилтад хүрэх хамгийн сайн арга зам гэвэл амжилт л байдаг». Торнтон хийгээд түүний багийнхан түүнд хүрэх замаа тавьсан байна. Аятайхан нөхцөл байдал бүрэлдсэн явдал, ашигтай хам байдал, тодорхой хэмжээний чадвар, арын албанд байхдаа далайцтайхан ажил явуулахдаа олж хуримтлуулсан туршлага: энэ бүхэн нь «башир багачуулын» багт өөрсдийгөө харуулах боломж олгосон байна.

	Торнтоны бүлэг Фордынд ажилд орохдоо үйлдвэрлэл, борлуулалтын бүхий л цогцолбор, үйлдвэрлэлийн үйл явцыг зохион байгуулсан байдал, бэлтгэн нийлүүлэгчид, худалдааны пүүсүүдтэй байгуулсан холбоо, засгийн газрын байгууллагуудтай харьцдаг байдал зэрэг олон зүйлийг задлан шинжилж, их л шүүмжлэлтэйгээр дахин шинжилж судалжээ.

	Нэгэн үед чухамдаа Форд өөрөө энэ талаар анхан ул мөр гаргагчдын нэг, «шинжлэх ухааны хөлс шавхах үндэстэй систем» хэмээн Лениний нэрлэсэн үйлдвэрлэлийн тийм зохион байгуулалтыг бий болгогчдын нэг байлаа. Чаплины «Шинэ цаг» хэмээх киноны хортой ёжлолыг санахад илүүдэхгүй бөгөөд их хошин жүжигчин яг Фордын хөвүү цувааны тогтолцоог дүрсэлсэн ажээ. Тэгэхдээ хөдөлмөрийг шинжлэх ухааны үндэстэй зохион байгуулах систем өөрөө өөртөө муу ёрын юм биш ээ. Ийм систем нь үйлдвэрлэлийг шинжлэх ухааны үндэстэй болгож, үйлдвэрлэлийг нэн ухаалаг оновчтой зохион байгуулахад нөлөөлж, мөлжигчийн хязгааргүй шуналд захирагдсан байдгаараа ажилчны хувьд цөллөг тамлал, ингэхлээр дэвшил биш, ухралтын зэвсэг болж хувирах хүртлээ овоо дэвшилт талыг өөртөө хадгалсан байдаг.

	Фордын төв байрнаа Торнтоны баг суурьшиж авсан тэр үе гэхэд фордынхон өөрсдийн олон байр суурийг алдаж, үүнийг нь өнөөгийн түвшинд сэргээх ажлыг шийдэмгий захирагчид хийжээ.

	Фордын үйлдвэрийн нэгдлийн ажил явдал өөдлөн дэвжиж эхэлжээ. Бүтэлтэй болоод ирэхлээр Торнтон ч биеэ тоож эхэллээ. Тэрээр II Генри Фордын саналыг сөргөж цэц булаалдах болжээ. Залуу Форд өөрийнхөө даамалд хэт их эрх мэдэл олговол ямар аюултай болохыг тун сайн мэдэж байв. Иймээс Фордын пүүсийн дэд ерөнхийлөгчийн тушаал автомашин зохион бүтээхээрээ нэрд гарсан Эрнст Бричид шилжсэн бөгөөд түүнийг «Женерал моторс» пүүсээс их цалин пүнлүү, өндөр тушаалаар урхидан авчээ.

	Торнтон ч тэгээд эндээс зайлж, Калифорнийн тэрбумтан Ховард Хьюзийн өмч «Хьюз эйркрафт» хэмээх пүүсийн дэд ерөнхийлөгч болсон бөгөөд энэ пүүс 40-өөд оны сүүлч, 50-иад оны эхээр ид хүчээ авч байжээ.

	 

	 

	АВЬЯАСЫН ҮНЭ ЦЭНЭ

	Торнтон электрон техникийг ургац хураах талбай болгохоор шийджээ. Техникийн энэ цоо шинэ салбар асар их ирээдүйтэйг цөөхөн хүн гадарлаж байсан тэр үед Торнтон үүнийг хэрэгжүүлье гэж шийдсэн байна.

	Торнтон өөрийн шинэ эзэн болох Ховард Хьюзийг хамгийн шинэ зэвсэг бий болгоход бүх хүчээ төвлөрүүлэх хэрэгтэй гэж ятгасан байна. «Хьюз эйркрафт» пүүсийг Техасын Торнтон толгойлж байсан яг тэр үед л уг пүүс америкийн армид залуурт пуужин бэлтгэн нийлүүлдэг нэг гол үйлдвэр болж хувирсан билээ. Энүүхэндээ гэж ярихад зэвсэг зарж ашиг олох санааг Торнтоны нээлт гэж болохгүй юм аа гэхэд (тэрнээс өмнө америкийн үйлдвэр худалдааны эзэд үүнийг сайн мэддэг байсан юм) электроникийг эзэмшиж, энэ талаарх хүний суу билгийн шинэ сэргэг нээлтийг цэргийн үйлдвэрт нэвтрүүлэх талаар америкийн үйлдвэрийн эздийн дотор Торнтон түрүүлсэн хүний нэг билээ.

	Хьюзийн өвөр түрийнд алт урсан орох боллоо. Торнтоны тухайд гэвэл тэрээр улам эргэлзэн гайхах болжээ. Эзнийхээ халаасанд сая доллар орох болгонд халуун төмөрт гараараа хүрчих шиг болдог байлаа. Тэрээр энэ олон сая долларыг өөрөө өвөртөлж болох юм шүү дээ гэдэг бодолд хөтлөгдөн явах боллоо.

	Торнтон 1953 оноос хувийнхаа үйлдвэрийг нээхээр сэмхэн бэлтгэж эхлэв. Ингээд бүх зүйлийг нарийвчлан боджээ. Эхлээд нийлэх хүмүүсээ бүрдүүлэв. Энэ удаа арван хүн биш харин гурвуулхнаа байсан бөгөөд түүнд Торнтон өөрөө эзэн болж, гар татахгүй хөлс хүчээр урхидаж авсан авьяаслаг инженер Хью Жеймсон, бас Рой Эш гэгч нэг хүн оров. Энэхүү Рой Эш бол нисэх хүчний штабт Торнтоны удирдлагаар бэлтгэлийн албанд байсан хүн агаад дайны дараа Сан-Францискогийн «Бэнк оф Америка» хэмээх банканд санхүүгийн шинжээчээр ажиллаж байжээ. Торнтон түүний санхүүгийн мэргэжилтэйд их шохоорхох болсон аж. Санхүүчдийн дэмжлэг, ялангуяа тус орны тийм том банкаар дэмжүүлнэ гэдэг багагүй чухал хүчин зүйл байсан юм.

	Арга зальтай, юманд болгоомжтой ханддаг Торнтоны үзсэнээр «Бэнк оф Америка» нь нэг сүрхий дутагдалтай байлаа. Торнтон тус орны гол гол үйлдвэрийн нэгдэл, банкны нарийн хонгил, ажлын өрөөгөөр бишгүйдээ нэг орж гарч явсан болохлоор «хөгшин мөнгө» буюу Уолл-стритийн гол банкны төлөөлөгчид, «залуу мөнгө» буюу Калифорни, Техас болон бусад зарим районы үйлдвэр худалдааны эзэд, банкны эздийн хооронд бие биеэ мэрэх ямар ширүүн тэмцэл болдгийг сайн мэддэг байв. Ганцхан «Бэнк оф Америктай» холбоо тогтоож, Нью-Йоркийн банкны эздийн өмнө Калифорнийн аймшигт өрсөлдөгчийн холбоотон болж харагдах нь ашиггүй гэдгийг техасын зайтай эр сайн тооцоолжээ.

	Ийм ч учраас Торнтон Фордын үйлдвэрт байгаа хуучин нөхдөө ашиглаж, Уолл-стритэд хүчирхэг нөлөөтэй Жозеф Кеннедитэй тал засаж, дараа нь Уолл-стритийн хуучны том банк «Лимэн Бразерс» гэдгийн дэмжлэгийг олж авчээ. Энэ банкнаас үйлдвэрийн эзэн хөл дээрээ зогсохын тулд их хэмжээний зээл амлуулж амжив.

	Үүний дараа яльгүй ажил үлдэж, Торнтон үсрэх газар, тулах цэгээ олж, үүнийхээ ачаар америкийн их ашиг хонжооны ертөнцийг эргүүлэхээр төлөвлөж байлаа. Ингээд инженер Чарльз Литтоны мэдэлд байсан бяцхан пүүсийг сонгож авсан байна. Литтон электроникийн салбарт хэд хэдэн бүтэлтэй нээлт хийж эрхээ батлуулж аваад өөрийнхөө бэсрэгхэн пүүсийг байгуулжээ.

	Калифорнийн худалдаа наймааныхны клубт «Литтон индастриз» үйлдвэрийн эзнийг өөриймсгөөр Тэкс хэмээн нэрлээд түүний тухай, хэрхэн хурдан баяжиж амжсаны учрыг ярилцахдаа ихэвчлэн онцгой авьяас, чадварыг нь эш татан ярилцдаг байв. Торнтон өөрийнхөө хамт ажилладаг хүмүүсийн дотор бодол ухаан, арга заль, тодорхой хэмжээний мэддэгтэйгээрээ ялгардаг нь ямар ч маргаангүй.

	Гэхдээ энэ бол онцгой чадвар, авьяас билиг байвал өнөөгийн Америкт энэ бүхнээ нээн илрүүлэх боломжтой, амжилт олох найдвартай гэсэн үг мөн үү? Тэгвэл өнөөх Чарльз Литтон яагаад ингэж хөлжөөгүй бил ээ? Тэрээр өөр нэг Чарльз Торнтоны хөлжиж амжсан тэр салбарт гарцаагүй авьяастай байсан билээ. Гэвч Литтон өөрийнхөө ухаанаар өөрийгөө биш Торнтоныг баяжуулсан юм.

	Би Чарльз Литтонтой уулзаж чадаагүй. Гэвч Америкт авьяастай хүний хувь заяа яаж өнгөрдөг, нийгэмд хүнийг амжилт олоход авьяас чадвар нь шууд холбоотой юу гэдэг асуудалд шууд хамаатай нэгэн уулзалтын тухай энд өгүүлмээр санагдлаа.

	Саяхан Америкийн Нэгдсэн Улсаар явахдаа тэмдэглэл хөтөлж байсан өврийн дэвтэр маань одоо миний өмнө байна. Дээр нь юм бичиж тэмдэглэхийн оронд нэрийн том хуудас наасан нэгэн хуудсыг сөхөж үзлээ. Энэ нэрийн хуудас яагаад миний тэмдэглэлд орсон нь нэлээд сонин билээ.

	Би Нью-Йоркийн оюутнууд байдаг Гринвич-Виллежийн районоос зочид буудал руугаа буцаж явлаа. Нэлээд орой болж ойр хавь метроны буудал байхгүй байсан тул би хөлсний унаанд суухаар шийдэв. Нэг такси явган хүний зам руу ойртон огцом зогсож гялалзсан хар нүдтэй хижээлдүү байрын жолооч нь хаалгаа надад найрсагдуухан онгойлгож өгөв.

	Би ч буусан буудлынхаа хаягийг хэлээд бид хоёрын яриа эхэллээ. Намайг яриагаар минь гадаадын хүн гэж гадарласан тэр жолооч хаанаас ирснийг минь асууж, Зөвлөлт Холбоот Улсаас ирсэн гэдгийг дуулмагц илт сэргэж тал тул хийсэн хазгай буруу боловч яах аргагүй оросоор ярьж эхлэв.

	— Одоо ноён Ботвинник, ноён Смыслов нар ямар байгаа бол, та тэдэнтэй уулзсаар удаж байна уу, бие нь сайн уу? гэж мөнөөх таксины жолооч асуулаа.

	Нью-Йоркийн нэгэн гудамжнаа шөнийн нэг цагт таксины жолоочтой гэнэт ийм зүйл ярилцсан маань хачин байгаа биз дээ. Би тэгээд асуусанд нь чадах ядахаараа хариулж, яагаад ийм онцгой сонин юм асууж байгааг нь түүнээс лавласан юм. 

	Түүний хариулсныг бодоход ер байж боломгүй хачин санагдаж билээ:

	— Би оросын нэрт шатарчдыг сайн танина. Тэдэнтэй бишгүй нэг уулзаж, шатрын хөлөг өрж явлаа. Миний нэрийг Николас Россолимо гэдэг. Шатрын хамгийн дээд цол: олон улсын их мастерын зэрэгтэй хүн дээ, би, гэж жолооч ярилаа.

	Намайг хэсэг зуур чимээгүй болчиход итгэхгүй байгааг минь гадарлаад миний санамсаргүй танил маань машинаа явган замын хажууд зогсоож, хажуугийнхаа халааснаас нэрийн хуудсаа гаргаж надад өгсөн юм. Тэрхүү бяцхан цаасанд бичсэн нь:

	 

	«Олон улсын их мастер Николас Россолимо.

	 

	Шатрын танхим. 

	Салливен стрит, 191, Гринвич-Виллеж, Нью-Йорк.

	 

	Өдөр бүр оройн зургаагаас есөн цаг хүртэл ажиллаж, шатрын ном зохиолын номын сан үйлчилж, шатар сургана»

	 

	гэжээ.

	Их мастер Россолимо хүнд амьдралынхаа тухай ярьж билээ.

	— Би урьдынхаасаа муугүй тоглож байна гэж санадаг. Гэвч сүүлийн жилүүдэд Америкт Фишер, Бисгайер гээд шинэ хүмүүс гарч над шиг настай хүн их том тэмцээнд орох аргагүй болоод байна. Ивээн тэтгэдэг хүмүүс маань надаасаа холдож аж төрөх аргаа хайх хэрэгтэй боллоо. Би дуртай зүйлээ орхиогүй. Оюутны Гринвич-Виллежид тусгай танхим ажиллуулж, шатарт хүмүүсийг сургаж байна. Оюутнуудаас ч юун их хөлс авч базаах билээ дээ. Ар гэрээ тэжээхийн тулд нэг томоохон пүүсээс энэ машиныг хөлслөн авсан юм.

	Ашиг олж болдоггүй авьяас! Ашиг хонжоо олж болдог авьяас. Энэ нь бүрнээ тодорхой, өнөөгийн америкийн нийтийн хувьд түгээмэл болсон зааг ялгаа байгааг зөвшөөрөгтүн. Чарльз Торнтон болон америкийн шинэ үеийн ашиг хонжоо ологчдын бусад зарим төлөөлөгчийг хэр тааруу эгэл жирийн хүмүүс гэж тооцож болохгүй нь мэдээж. Орчин цагийн асар их хэмжээтэй, нарийн төвөгтэй үйлдвэрлэлийг удирдан залахын тулд тодорхой хэмжээний мэдлэг хэрэгтэй юм.

	 

	 

	Инженер Литтон бол томоохон зохион бүтээгч байжээ. Чарльз Торнтон түүний нэрийг пүүсийнхээ нэрд хадгалж үлдээх санаа төрсөн нь түүнийг одоо ч мартаагүй байгаа ажээ.

	Торнтон юу ч бүтээгээгүй хүн. Электроникийн талаар бүр ч юм хийгээгүй. Гэхдээ Литтон болон бусад олон авьяаслаг хүний бүтээснээр эд баялгаа арвижуулсан бөгөөд эдгээр хүмүүс бол нэгд аз хийморь нь дутсан, хоёрт америкийн ашиг хонжооны талбарт зайлшгүй хэрэгтэй өвөрмөц чанаргүй ажээ.

	Өөр бас нэг зүйлийг хэлье. 

	Сүүлийн жилүүдэд би америкийн үйлдвэр худалдааны салбарын төлөөлөгчидтэй олон удаа уулзаж ярилцаж үзлээ. Тэдний олонх нь шуурхай шургуу, ажлын эв дүйтэй, арга самбаатай байсан нь яриангүй.

	Харин би далайн тэртээд орчин үеийн хүний нэг хэмжүүр болгон ойлгуулах гэж оролдоод байгаа тэр айхтар явдаг тооцон шийдвэрлэх байгууламж болсон орчин үеийн, тийнхүү дөвийлгөн магтсан «шинэ хонжоо хайгчдын» үүлдрийг тэгж шагшин магтаж чадахгүй ээ. Энэ нь зөвхөн тэдний зан суртахуун, үзэл суртал, манай ертөнцийн хүмүүсийн хувьд огт нийцэхгүй арга барил, ертөнцийг үзэх үзэл зэргийг хүлээн авч болохгүй гэсэн дээ ч биш ээ. Хүнийх нь үүднээс ч гэсэн энэ шинэ «хэмжүүрийг» хүлээн зөвшөөрөмгүй байдаг. Иймэрхүү хүмүүстэй уулзаж учрахад тэд зөвхөн өөрсдийн эрхэлж буй салбарын ажил төрлөөс өөр юуг ч мэдэхгүй, энэ «хэмжүүр» нь доллар шигээ жигтэйхэн хачин явцуу, өрөөсгөл, өөдгүй байдаг нь илт болдог. Тэд доллароос өөр юу ч боддоггүй тул энэ нь тэднийг хүн шиг хүн биш харин сампингийн элдэв эрих тачигнан, олон тэгтэй тоог тасралтгүй ихэсгэж суудаг толгойтой хүн болгож хувиргадаг ажээ.

	 

	 

	ЗОХИОГЧИЙН НЭМЖ ХЭЛСЭН ҮГ

	Энэ хэсэгт миний бие уншигчийн анхаарлыг Торнтон болон түүний пүүсээс нэлээд хөндийрүүлж өөр зүйл яримаар санагдлаа. 

	Америкийн соёл иргэншлийн олон ололт амжилт, энэ улсын эрдэмтэн, инженерийн авьяас, ажилчдын суу билгийн үр дүнг бахдан бишрэхээс аргагүй байдаг. Орчин үеийн завод, олон километр үргэлжлэх нарийн хийцтэй гүүр, орчин үеийн барилгын техникийн гайхамшгийг илтгэх тэргүүн зэргийн засмал замаар сүнгэнэн давхих гоё сайхан унаа хөсөг, Нью-Йоркийн тэнгэр баганадсан барилга, шинэ цагийн усан цахилгаан станцын асар том далан энэ бүхэн үнэхээр гайхамшигтай, ёстой л бишрэн хүндэлмээр зүйл байдаг.

	Гэтэл Америкт долоо хоног, арван өдөр, сар болоод үзье. Тэгтэл гэнэт бахдан бишрэх чинь улам улам саарч, өрөвдөх сэтгэлгүй энэ бүх машинт соёл иргэншилд улам дургүй хүрч, сүүлдээ хилэгнэн унтууцаж, дараа нь бүр тэсэхүйеэ бэрх болж ирэхийг хүн мэдрээд ирдэг. Байж суухын аргагүй давчдаад ирнэ. Магадгүй, ийм ч учраас сая сая америк хүн хотын дуу шуугианаас аль болохоор холдож, соёл иргэншлийн ул мөргүй газар бараадаж, өнөөх магтаж шагшсан, танил дасал болсон, аж төрөхийг аятайхан болгодог хамаг сайхан болгоноос зугтаах алив боломж бүрийг ашигладаг нь зориуд биш эсэргүүцэл байж болох юм. Ийм явдал бусад оронд байдаг боловч, Америкт байдаг шиг өдөр тутмын соёл иргэншлээс яльгүй ч гэсэн салж, өөрийгөө түр боловч хуурч, анхаарлаа энэ бүхнээс холтгох хэмээн тийм тэсгэлгүйеэ улайрч, шантрахгүй байхыг би ер үзээгүй билээ.

	Энэхүү машин техникийн, тэгэхдээ ер бусын хачин хүнлэг сэтгэлгүй болохлоороо хүний эсрэг чиглэсэн соёл иргэншил юутай сул, эмзэг талтайг гэртээ буцаж ирсэн хойноо бүр ч тодорхой сайн мэддэг юм. Би энэ бүхнийг саяхан нутгаасаа ч, Америкаас ч олон арван бээр хол, Японы арлуудад байхдаа тунгаан бодоход хүрсэн юм... 

	Намайг Токио, Осакийн үйлдвэрүүдээр олон цаг явуулж үзүүллээ. Би төгөлдөр хийцтэй, хамгийн сүүлийн үеийн техникийн аргаар барьсан, Америкт ч цөөхөн «Мацусита» хэмээх радио телевизийн завод, асар том усан онгоцыг бараг л хүн оролцолгүй хийгээд байгаа юм шиг санагдсан усан онгоцны хамгийн сүүлийн үеийн «Хитачи» хэмээх үйлдвэрт очиж үзлээ. Дараа нь бид Японы эртний нийслэл Киото хотод очлоо.

	Энэ хотод нэгэн гайхмаар газар бий. Үүнийг чулуун буюу гүн ухааны цэцэрлэг гэж нэрлэдэг. Эгэл жирийн модон сүмийн эртний саравчин тагт руу нийлсэн нэг их том биш дотор хашаа бий. Хашаан дотроо тармуураар тэгшилж тармасан юм шиг жижигхэн цагаан хайргаар хучигдсан юм. Энэ чулуун давлагаа нь эцэс төгсгөлгүй амьдралыг бодогдуулах ёстой ажээ. Хэд хэдэн газраа хачин галбир дүрстэй чулуугаар босгосон дүрс байрлуулжээ. Энэ бүхнийг босоо хүний дайтай ханаар хүрээлэн хашиж хар өнгөөр будсан байв. Ингээд л болох нь тэр.

	Япончууд яагаад 900 жилийн турш энэхүү чулуун цэцэрлэгт заавал хүрч ирээд сараалжин тагтан дээр олон цагаар бодол болон суудаг юм бол оо? 

	Буддын сургаал дотор онцгой гурван зүйл бий. Нэгд, амьдарна гэдэг зовно гэсэн үг. Хоёрт, зовлонгийн үүсэл нь бүтэж ханаагүй хүсэл мөрөөдөл. Гуравт, юмыг хүсэхгүй явбал жаргаж цэнгэнэ гэсэн үг. 

	Дээр үед чулуун цэцэрлэгт хүрч ирэхдээ чулуу харж бясалган, өөрийгөө гүн ухааны их бясалгалд зориулан эцэс төгсгөлгүй амьдрал, ертөнц мөнх хэмээн бодлогоширч, хорвоогийн хүсэл хий хоосон хэмээн итгэж санаа сэтгэлээ засаж, буддын лам нарын нэрлэсэн нирвааныг олж авах гэж энд ирдэг байжээ.

	Өнөөдөр чулуун цэцэрлэгт ирэгсдийн олонх нь, өөрөөр хэлбэл аж үйлдвэрийн машиныхаа хэмжээ далайц, төгөлдөржүүлсэн байдлаараа хорвоод гайхуулж буй одоо цагийн япончууд амгаланг олох гэж ирдэг гэхэд бэрх юм. Ихэнх япон хүн хоолоо олж идэхийн төлөө хичээн зүтгэхдээ золгүй явдал, бодож санах юм ихтэй ч гэсэн өдөр тутмын аахар шаахар явдлаа орхин, цор ганцаараа байж тунгаан бодох гэсэн хандлагатай л байдаг ажээ. Өөрөөр хэлбэл орчин үеийн япон хүний оюуны амьдрал баялаг, нарийн байдагт хамаг учир нь байгаа юм. Тийм ч учраас эртний чулуун цэцэрлэг одоо хүртэл хүнээр дүүрэн байдаг ажээ.

	Осакийн усан онгоцны Хитачи үйлдвэрийн орчин үеийн урсгал шугам, Токиогийн «Мацусита» хэмээх радио техникийн заводын төгөлдөршсөн байдал, орчин үеийн засмал зам, цагт 200 км хурдалдаг хэт хурдан галт тэрэг, Киотогийн чулуун цэцэрлэг (гэхдээ музей биш харин жинхэнэ хүний хэрэгцээнд зориулсан) энэ бүхэн бол хоёр өөр Япон улс биш, харин цөм нэг орон, нэг цул хүн ард юм. Энэ бол XX зууны хоёрдугаар хагасын Япон улс, япончууд юм.

	Америк ч гэсэн орчин цагийн техникийн үнэ цэнийг андахгүй. Энэ улс авто хөлгийн зам, урсгал шугам үзээд гайхахгүй. Гэвч гүн ухааны цэцэрлэг далайн цаана байхгүй, ойрдоо л лав бий болохгүй байх. Ингэхлээр үндэсний өвөрмөц арга барилын тухай би ярих гэж байгаа хэрэг.

	Хүний оюуны амьдралд нийгмийн хүчин зүйл тэргүүн байр эзэлдэг нь мэдээж бөгөөд сая сая хүн амь зуух гэж мэрийж байхад тоотой хэд нь тэдний хөдөлмөрийг хувьдаа завшиж байдаг ашиг хонжооны нийгэмд ард түмний оюуны эрх чөлөөний тухай ярих нь гэнэн бөгөөд утгагүй юм. Гэвч хүмүүс нийгмийн оюуны дүр төрхөд аль нэг хэмжээгээр нөлөөлж илэрдэг өөр хүчин зүйл бий бөгөөд энэ бол алив нэгэн ард түмний санаа сэтгэл, түүний үндэсний онцлог, уламжлал юм. Дээр хэлсэнчлэн энэ бүхэн хов хоосон газар дээрээс үүсдэггүй, энэ нь тухай бүрдээ аль орны амьдрал, түүхийн бүрнээ тодорхой нөхцөл байдлын үр дүн болдог юм.

	Гэвч ямар ч байлаа гэсэн алив нэгэн шалтгаанаас болоод америкийн нийгмийн оюуны амьдрал Европ, Азийн олон орны улс түмний амьдралаас хавьгүй ядуу дорой, болхи ажээ. Америкийн техник, үйлдвэрлэлийн ололт, америкийн хосгүй сайхан үйлчилгээг би хүндэтгэн бишрэх боловч энэ бүхнийг хүний соёлын оргил, дээд зэргийн соёл иргэншил хэмээн үз гэж надаас шаардвал би яасан ч зөвшөөрөхгүй.

	Олон арван километр газрыг огт сэгсчин донслохгүй сайхан машинаар дээд зэргийн замаар салхилуулан давхиж явах, бүх л замын турш орчин үеийн үйлчилгээний станц урд чинь тосож, машины чинь бензинээр дүүргэж угаагаад, өөрт чинь өглөө, үд, оройн хоол барьж, ор дэрний цав цагаан даавуу өгдөг нь аятайхан санагдалгүй яах вэ дээ. Гэвч зөвхөн зоогийн газарт хоёр эрүүгээ хөдөлгөж, дээд зэргийн тухтай ор дэвсгэрт хэвтэхийн тулд хэдэн зуун километр газар хүн давхихгүй нь мэдээж.

	Бүхий л чиглэлд нааш цаашаа сүлжин буй машин унасан аз жаргалтай хүмүүс замын хажууд зоосон эцэс төгсгөлгүй тэмдгээс өөр юу ч хардаггүй бол долоо хоногийн сүүлчээр хотоос зайдуу зугаалах явдал учир зорилгогүй зүйл болдог байнам. Хэрэв тийм хүмүүс байгалийн гоё сайхан зохицолд сэтгэлээ сэргээх, намуухан горхины үзэсгэлэн гоог үнэлэх, нар шингэхийг сонирхон ажиглах, мөчрөөс мөчирт дүүлэх шувуухайг гайхах чадваргүй бол аанай л учир утгагүй зугаалга мөн. Тойрон сууж ярилцахдаа ганцхан л «юуг ямар үнээр авах» тухай ярилцаад байвал юуных нь аятайхан цэнгээн наргиан болох билээ дээ.

	Гэтэл ихэнх америкчууд нас хүйс, мэргэжил, нийгмийн аль давхаргад хамаарахаас үл шалтгаалан ярианыхаа гол сэдвийг үүнд чиглүүлдэг. Дунд хэрийн америкчуудын дотор шинэ ном, жүжгийн тухай юм уу, эсхүл өдөр тутмын яршигтай ярвигтай зүйлд ер хамаарахгүй өөр зүйлийн талаар сэтгэлээ ханатал ярилцах нь тун ч ховор дайралддаг.

	Киотогийн гүн ухааны цэцэрлэгт би америкийн хэсэг жуулчидтай дайралдаж билээ. Тэдний царайд гайхсан байдал тодорч, дараа нь тэр нь арайхийж биеэ барьж байгаа хөгжөөнтэй байдлаар солигдохыг ажсан юм. Тэд харахад зүв зүгээр гэмээр япон хүмүүс яагаад таг чимээгүй зогсон ер гайхмаар юмгүй чулууг ширтэн гөлөрч байгааг огтхон ч ойлгохгүй байв. Хэрэв дагуулж яваа хэлмэрч нь жуулчдад энэ чулууны тухай хачин сонин юмыг, жишээ нь энэ чулуу бол дэлхийд хамгийн хүнд гэх буюу эсхүл дэлхийд үүн шиг чулуу байхгүй гэж ярьсан бол арай өөр болж, америкчууд бүхнийг ухаарч, сонин зантай япончуудыг гайхах ч үгүй, тэднийг битүүхэн элэглэх ч үгүй өнгөрөх байсан биз ээ. Гэтэл ийнхүү зүгээр бясалган юм бодож, чулуун цэцэрлэгт цагаа дэмий үрдэг юм гэвэл америкчуудын ухаан санаанд багтахгүй зүйл байжээ.

	Гүн ухааны цэцэрлэгт миний нутгийнхан ч явж байхыг би харсан. Тэнд байсан бид цөмөөрөө өөрсдөө дасаагүй энэ цэцэрлэгийн хамаг нарийн зүйлийг ойлгож, мэдэрсэн гэвэл арай ч онохгүй нь мэдээж. Уламжлал өөр, санаа сэтгэлийн байдал ч өөр, сэтгэх бодох ч өөр, соёл боловсрол ч өөр болох нь мэдэгдэж нөлөөлж байлаа. Гэвч бүх зүйлийг дор нь ухаарч ойлгоогүй ч гэсэн ерөнхийдөө санаа бодлоо төвлөрүүлж, ямар нэг зүйлийг нухацтай эргэцүүлэн бодох сэтгэх, ингэхдээ айван тайван бодох газар юм гэдгийг манайхан дорхноо мэдсэн нь илт байв. Гайхаж алмайрсан юм уу, ихэвчлэн учрыг нь олоогүй байж инээвхийлэн ихэмсэг зан гаргах явдал ер ажиглагдсангүй.

	Санаа сэтгэлээрээ таг дүлий юм шиг байна аа гэдэг бол өөдгүй, олхиогүй зүйл бөгөөд хэт хөнгөмсөг, хэт шулуухан авир, бүдүүлэг, боловсорч гүйцээгүй байдлын үр дагавар юм. Гэвч боловсорч амжаагүй байдлаа ухамсарлахгүй, түүнийгээ гадарлах ч үгүй, харин ч үүнийгээ бусдаас давуу байдлын нотолгоо хэмээн харуулахыг хичээдэг үндэсний ихэмсэг авир үүнээс ч долоон дор байдаг. Өтөл бэртэгчин гэгч бусдад дургүй тэр хэмжээгээрээ өөрийгөө дөвийлгөж бодох дуртай ажээ. Ийм хүн гагцхүү өөрийнхөө сайн гэж үзсэн юм л сайн дээр байх ёстой хэмээн яс махандаа шингэтлээ итгэсэн байдаг.

	Бэртэгчин явцуу болгон аюултай. Харин баян цатгалан бэртэгчин бүр ч аюултай. Тийм хүн цатгалан баян гэдэг чинь ухаантай гэсэн үг. Ойр дотнынхоо хүнийг гүйцэн түрүүлж, өвөр түрийгээ дүүргэж амжсан болохлоор тийм бэртэгчин нөгөөдхөөсөө ухаантай, илүү жинтэй, гоё үзэсгэлэнтэй байх ёстой гэж үздэг. Яагаад гэвэл бэртэгчний үнэлсэн тийм чухаг юм л ганцаараа үнэтэй чухаг гэж тооцогддог. Ингэж үзэгдэж, тооцогдоогүй бүхэн ямар ч хэрэггүй, анхаарал татах ёсгүй.

	Америкийн, австралийн, сенегалын юм уу, манайхны бэртэгчин хүний онцгойрох чанар гэвэл тийм хүн өөрийнхөө үзэл бодол, сонирхол, дадал заншил, гоё, муухай, зөв, буруу, аятайхан, эвгүй, шударга, хуурамч, ер нь сайн муу бүх зүйлийн талаарх ойлголтоо хамгийн шилдэг, бүхнийг хамарсан гэж гүн итгэсэн байдаг явдал юм. Бэртэгчин хүн би л ганцаараа бүхний оройн дээд, миний сонирхол, үнэлэлт, үнэнийг үзэх байдал бүх хүний хувьд зайлшгүй дагаж мөрдөх зүйл байх ёстой, ер нь улс төрийн үзэл бодол ч юм уу, богинохон банзлын хийц янз, урлагийн бүтээлийг үнэлэх юм уу, үдийн хоолны дараа унтах нь ашигтай гэж ярилцахад ч миний санал давамгайлах ёстой гэж итгэсэн байдаг ажээ.

	Бэртэгчин зан бол олон улсын чанартай бөгөөд манайд ч үзэгддэг нь харамсалтай. Гэвч манайд бэртэгчин нэг л тухгүй болж, цаашдаа бүр байргүй болох шахаж байна. Харин Америкийн хувьд гэвэл энэ оронд ноёлж эзэрхэж, баярхаж байдаг бэртэгчин бол оюуны, улс төрийн болон бусад бүх амьдралд ул мөрөө үлдээсэн хамгийн олонтоо тохиолдох хүмүүс бөгөөд тус улсын соёл, улс төрийн бодлогыг ялаа шиг балиартуулсан хэсэг юм уу гэж заримдаа бодогддог.

	Америкийн бэртэгчний биеэ илүүд тооцсон авир улам бүр нийт үндэсний шинж хэлбэр олсоор байна. Канзасын Смит ч юм уу, Орегоны Жонс ч юм уу, Техасын баян хүн, Калифорний сагсуу хүний боддогоор бол сүүлийн үеийн хийцтэй машин, хөргөгч, зурагт радио, сав суулга угаадаг машин, талх шарах цахилгаан хайруул төмөртэй хүн бусдад ийм зүйл байхгүй бол бусдаас сайн, ухаантай, тэднээс илүү дээгүүр гэж тооцоод сири, грекчүүдээс ч өнө эрт байсан, италичуудаас хөгжимд авьяастай, испаничуудаас илүү ариун санаатай, германчуудаас илүү нягт нямбай, чехүүдээс илүү арвич хямгач, шведчүүдээс илүү биеэ барьдаг, англичуудаас илүү зальтай, францчуудаас илүү цэвэр цэмцгэр, сэргэлэн ухаантай гэж санадаг ажээ. Хэрэв ийм биш байвал грекчүүдийн эртний гарал, германчуудын ёсорхог авир, япончуудын нямбай цэмцгэр байдал ер нь америк хүн надад байхгүй бусад бүх зүйл шал хэрэггүй дэмий үг яриа, бүрэн төгс боловсроогүй хог шаар хэмээн үздэг байна. Тэгээд америк хүн миний хязгаарлагдмал үндэсний шинжийн тухай ярьдаг хүн бол өөдгүй новш, тэнэг, ер нь коммунист этгээд мөн гэж үздэг байна.

	Энэ бүхнийг уншаад нийтлэлч маань хэтрүүлж байна гэж уншигчид бодох вий. Гэтэл энэ бол хэтрүүлсэн хэрэг биш, харин дунд хэрийн насны америк хүний сэтгэхүйн түвшин нэг загвартай байдгийг илтгэсэн шинжлэх ухааны яг нарийн тооцсон нийгмийн судалгааны дүгнэлт юм. Хүндлэх юмыг би огтхон ч зэмлээд байя гэхгүй.

	Америкт хүндлэн бахархаж, хамгийн гол нь манай ард түмний сайн сайхны тулд ашиглахын үүднээс судалбал зохих зүйл багагүй бий. Тэр тусмаа америкчуудаас бидний түрүүлж хийсэн тэр бүхнийг америкчууд судлах, хэрэглэхээсээ ичиж зовдоггүйг бодох хэрэгтэй.

	Гэлээ ч бидний шагшин магтах хэрэггүй, огт ашиггүй тийм зүйл бий атал өөрийнхөө улсын хийсэн юм болгоныг голж гоочлон далайн чанадад хийсэн шал хэрэггүй юмыг сүйд болгон сөгдөж мөргөхдөө хүрдэг манай бэртэгчнүүд ингэж шагшин магтахынхаа хамт төрүүлсэн ард түмнийхээ уламжлал, авьяас, хөдөлмөрийг үл тоомсорлон эс тоодог явдал үзэгддэг юм. Тос, болд, машин, суурь машин үйлдвэрлэх талаараа Америкийг гүйцэх нь хэрэгтэйн дээр бид зарим зүйлээр тэднээс түрүүлж, зарим талаар нэлээд юм хийх хэрэгтэй байгаа нь тодорхой. Харин тэгэхдээ бид яаран давшихдаа өөрсдийн хамаг баялгийг, тухайлбал хилийн цаадах бэртэгчин явдлыг муугүй мэддэг байсан орос нутгийн шилдэг хүмүүсийн зүй ёсоор бахархаж, санаа сэтгэл эзэмдэж байсан тэр бүхнийг, одоогийн ярьдгаар оюун ухааны салбарт хамаатай болгоныг, бусдын зовлонд өрөвч зөөлөн хандаж, бэртэгчний бүгчим орчноос хальж гарсан бөгөөд хамгийн сайхан сэтгэлтэй нэг хүнийг хийгээд нийт хүн төрөлхтнийг өөртөө шингээсэн тийм сайхан эрмэлзлийг ариглан хадгалж алдчихгүй байвал сайн юм сан. Нэг хүнд ногдох зүйлийг нэмэгдүүлж, манай үндэсний баялгийг арвижуулахын хамт бид нэгэнт өөртөө байгаа тэр баялагт арвич гамтай хандах хэрэгтэй юм.

	Манайд гүн ухааны цэцэрлэг байхгүй ч гэсэн манай ард түмний оюун санааны үнэтэй чухаг зүйлсийг зөвхөн өнгөний сайханд автдаггүй, оюуны олон тал, санаа сэтгэлийн өгөөмөр байдал, ухаан, нарийн тодорхой байдал зэрэг жинхэнэ чухаг болгоныг ойлгодог дэлхийн аль ч газрын хүмүүс бахдан биширдэг юм. Орчин үеийн шинжлэх ухааны сэтгэлгээний оргил болсон ленинизм бол оросын түүх соёлыг төрүүлж, зүй ёсоор хөгжүүлсэн бахархал мөн. Хүн болгон нь номоос салдаггүй Орос орныг харсан гадаадын зочдын гайхах, атаархах нь ердийн хэрэг болов. Метронд яваа залуу хархүү юм уу, хот орчмын цахилгаан тэргэнд сууж яваа настай авгай номоос салахгүй уншиж байдаг нь гадаадын олон хүний хувьд дотроо бодлогошрон бясалгасан гүн ухааны цэцэрлэгт сууж байсан өнөө хүмүүс шиг ер бусын хачин санагддаг ажээ. Манай яруу найрагчдын номын хэвлэгдэх хувь нь бидний зарим нь америкийн тэргүүн зэргийн авто замын уртыг гайхдаг шиг америк хүнд тийм үнэмшмээргүй санагддаг юм.

	Америкт яруу найраг, хөгжимд дурладаг сая сая хүн бий болохоос өмнө бид сайн сайхан замтай болчихно гэж баталсан ч болно. Бидний оюун санааны баялгийг ариглан нандигнаж, түүнийг арчаагүй, хэрэггүй юмаар арилжин солихгүй байх, тарган цатгалан бэртэгчин, түүний эрмэлзлийг газар авхуулахгүй байх нь бидний хувьд тун чухал гол зүйл мөн.

	 

	 

	ДАХИАД ТОРНТОНЫ ТУХАЙ ӨГҮҮЛЭХ НЬ

	«Манай пүүсийн зорилт бол шинэ техник, технологийг дээд зэргээр капитал болгон хувиргах явдал» 

	 

	гэж Торнтон айлджээ.

	— Авьяаслаг ганц эрдэмтэн лабораторидоо ажиллаж байгаад аж үйлдвэрийн бүхэл бүтэн салбарын бүхий л үндсийг шал хуучирсан хэрэггүй зүйл болгож чадахуйц тийм зүйл хийж чадна гэж тэр ярьдаг байна. Ингэхлээр «Литтон индастриз» пүүсийн эзэн өөрийн лабораторид хамгийн шилдэг мэргэжилтнүүдийг бөөгнүүлж авахын тулд юугаа ч хайрлахгүй ажээ. Нобелийн шагналтай хүн их үнэтэй нь мэдээж, гэтэл түүний толгойг худалдаж авна аа гэдэг түүнээс ч илүү их үнэ зарна гэсэн үг гэж тэрээр нотолж байв.

	Ийм ч учраас тэр, бас түүний туслагч нарын хэлбэрэлтгүй дагаж мөрддөг нэгэн журмыг томьёолон гаргасан нь «Литтон индастризийн» гол анхаарал бол ухаантныг өөртөө татаж, ухаантнуудад өөрөө таалагдах ёстой гэдэг зарчим юм. Үүнийхээ төлөө электроникийн эзэн хаан мөнгө, хүч хоёроо хайрладаггүй. Мэргэжилтнүүдэд түүний олгодог цалин өрсөлдөгч нарын нь хийж байгаагаас ямагт давуу байдаг.

	Торнтон пүүсийнхээ амжилт олсон тухай ярихдаа, пүүсийн гол хөдлөх хүчин нь хоёр зүйлийн нийлбэр бөгөөд үүнд электроникийн үндсэн дээр хийдэг бүтээгдэхүүнд мэдлэгээ нэвтрүүлж хэрэгжүүлдэг эрдэмтэн, инженерүүд, мөн тэдний хэлснийг ойлгож, тэдний дэвшүүлсэн санааг яаж мөнгө болгохыг мэддэг ашиг хонжооныхон юм.

	Аливаа дэвшүүлсэн санааг мөнгө болгож хувиргах нь америкийн орчин үеийн хөлжсөн баячуудыг ойлгоход маш чухал зүйл юм. 

	Гетти бол урлаг судлаач биш, гэхдээ уран зургийг бараг мэргэжлийн хүн шиг мэддэг нь түүний цуглуулгын жинхэнэ үнэ цэнэ, өөрийн нь өртөг улам нэмэгдэж байгаагаар тайлбарлагдах юм. 

	Торнтон өөрөө юм зохиогоогүй ч гэсэн, электроны бүдүүвчээс бага сага юм ойлгодог, хамгийн гол нь юу нь хэтийн төлөвтэй, юугаар ашиг олж болох вэ гэдгийг сайн мэддэг хүн. Үүнд л түүний хөлжин бэлжсэний нэг нууц оршино.

	— Хагас гар урлалын чинээний арчаагүй лаборатори байснаа Америкийн нэг том концерн болтлоо хувирсан «Литтон индастризийн» амжилт олсны шалтгаан юундаа байна вэ? гэж би Торнтоноос өөрөөс нь асуухад тэрээр хэсэг зуур бодсоноо:

	— Үүнд хэд хэдэн учир шалтгаан бий. Харин хоёр гол зүйл бий. Нэгд «Литтоны» идэвх гарган ажиллаж буй тэр салбар юм. Би бүүр тавин хэдэн онд Говард Хьюзийнд ажиллаж байхдаа электрон техник асар их ирээдүйтэйг ойлгосон юм.

	Ийнхүү «Литтон индастриз» пүүсийн амжилт олсны гол шалтгаан бол электроник хэмээх хамгийн шинэ залуу салбарыг анх барьж авсан пүүсийн нэг байсанд орших ажээ. Пентагоны хамгийн их сонирхдог тийм салбар нь электроник байдгийг Торнтон ер дурдаагүй билээ.

	Торнтоны бодож байгаагаар түүний амжилт олсны өөр нэг шалтгаан бол уг пүүс үйлдвэрлэлээ зохион байгуулж, удирдах шинэ зарчим боловсруулсанд оршиж байх ажээ. «Литтоны» удирдагчдыг зохих ёсоор үнэлэх хэрэгтэй бөгөөд тэд үнэхээр энд бусдаас түрүүлсэн байна. Америкийн хамгийн гярхай баячууд хөрөнгөтний системийн ерөнхий гэм согогийг гэтлэн давах чадваргүй боловч тодорхой шатанд багагүй давуу тал олж, өрсөлдөгч нараа шахан түрж, америкийн их ашиг хонжооны битүү ширэнгэд болдог байр сууриа олохын төлөө ширүүн тэмцэлд дийлж чадахуйц үйлдвэрлэлийг зохион байгуулах тийм арга бүдүүвчийг боловсруулж чаддаг байна.

	Урьд том монопол концернүүд тодорхой, илт дэс дараалалтай байдлаар бий болдог байлаа. Жишээ нь, хөнгөн тэрэг хийдэг пүүс байлаа гэхэд болд, резин, будаг хэрэгтэй болж пүүсийн эзэн бусдын мэдэлд байхгүйн тулд резин, хими болон машины өөр бусад зүйл хийхэд хэрэгтэй заводыг нэмж цуг байгуулдаг байна. Гэтэл Торнтон болон бусад хэдэн хүн гарч ирээд өөрсдийн гол үйлдвэрийн гаргаж буй үндсэн бүтэгдэхүүнтэй ямар ч тодорхой холбоогүй тийм зүйлийг худалдан авч эхэлжээ.

	Жишээлэхэд, усан доогуур явдаг завь хийх, тогооч нарын хэрэгцээг хангах, пуужингийн тоног төхөөрөмж, сэрүүцүүлэх ундаа хоёрын хооронд нийлэх адилтгах юу байх вэ? Тэгтэл сүүлийн жилүүдэд Америкт өөр хоорондоо огт холбоогүй гэж бодогдохуйц тийм бүтээгдэхүүн хийдэг монопол нэгдэл улам олшрох болжээ. Үүнийг эдийн засгийн ном зохиолд «конгломерат» гэх болсон бөгөөд Чарльз Торнтон бол ийм конгломерат анх бий болгогчдын нэг юм.

	Анхандаа хуучныг баримталсан баячууд ийм явдлыг гарцаагүй сүйрнэ хэмээн үзэж, учраа олохгүй дал мөрөө хавчдаг байжээ. Гэвч удалгүй ийм хүмүүс амаа барьж, конгломератууд аж үйлдвэрийн зохион байгуулалтын шинэ хэлбэр болохлоороо хэдийгээр бүх тохиолдолд биш ч гэсэн янз бүрийн үйлдвэрлэлийн олон нэгдэл эдийн засгийн хувьд үр ашигтайгаа харуулаад ирэх үедээ дэлгэрэн эхэлж хүчээ авч байлаа.

	Тэгэхдээ шинэ нээлт, технологийн үйл явцыг маш олон янзын хүрээнд ашиглаж, дан ганц цэрэг дайны үйлдвэрлэлийн салбараар хязгаарлалгүй дээд зэргээр ашиглах гэсэн эрмэлзэл бол Чарльз Торнтоны амжилт олсон нэг нууц, өөр хүний олж чадаагүй тэр газраас шинээр их олз ашиг олох боломж олгодог их уян хатан аргын нотолгоо мөн гэдэг нь яриангүй ээ.

	Торнтоны бодож байгаагаар түүний үйлдвэр бүтэлтэй болоход тусалсан бусад зүйлийн дотор багтах нэг шалтгаан гэвэл уг үйлдвэрийг өөр хаа нэгтээ биш, харин Калифорнид байгуулсан явдал юм. 

	Торнтон ярихдаа:

	— Энэ бол сайхан санаа юм. Эндээс та хараач. Нэлээд юм мэдэж авна шүү гэлээ.

	Нэг километр хэртэй өндөр газар дээр энэ яриа болсон юм. Бид зургаан хүний суудалтай жижиг онгоцоор нисэж, «Литтон индастризийн» эзэн өөрөө жолоодож явлаа. Түүний засаж янзалсан хумстай цэвэрхэн гар хуруу нь онгоцны жолоог баттай атгаж, хэрэв миний ярьж байгаа хүн урьд нисэгч байсныг мэдэхгүй байлаа ч гэхэд онгоцоо сайн жолоодож байгаа нь тодхон байв.

	— Доошоо хараач. Энэ тэргүүн зэргийн сайхан зам сүлжилдсэнийг харж байгаа биз дээ. Америкт зам харгуйгаар хүнийг гайхуулах гэдэг амаргүй боловч Калифорни энэ талаараа тэргүүн байранд байдаг юм. Энэ бол орчин үеийн худалдаа үйлдвэрийн хэрэгцээнд зохицсон шинэ шинэ үйлдвэр бүхий залуухан район. Энд цаг агаар сайхан, зам сайн, шинэ тохитой байшин барилга олон учраас хүмүүс дуртай энэ рүү ирцгээдэг. Би ч гэсэн «Литтон индастриздээ» өндөр мэргэжилтэй залуу мэргэжилтнүүдийг олноор нь бөөгнүүлж чадсан даа гэж Торнтон ярьж билээ.

	Тун саяхан болтол гагцхүү жимсний цэцэрлэг, Холливудаараа алдаршдаг байсан Калифорнийн эдийн засаг эрчимтэй хөгжсөн нь энэ муж улсыг хамгийн их хөгжсөн район болгон хувиргажээ. 

	Гэвч аж үйлдвэрийн энэ шинэ төв өөрийн гэсэн гэм согогтой юм. Үүнээс хамгийн аюултай нь залуучуудын асуудал болжээ.

	Энэ өвчин сүүлийн жилүүдэд америкийн нийгмийн хамгийн хүнд бэрх асуудал болж хувирчээ. «Залуучуудын үймээн», «дэлбэрэлт» гэж америкийн хэвлэлд залуучуудын хөдөлгөөнийг нэрлэдэг болсон бөгөөд тэд Вьетнамын дайн ч юм уу, нийгмийн тэгш бус байдлыг эсэргүүцэж, албан ёсны Америкийн тулган хүлээлгэж буй эрмэлзлийг няцааж байна. Капиталист орнуудын залуучууд үй олноороо дургүйцэж, ихэнхдээ маш хурц хэлбэртэй болж буй юм.

	Орчин үеийн ертөнцөд хөл тавин орж буй залуу хүнд үнэхээр амаргүй зүйл тохиолдож байна. Сургууль, олон түмний мэдээллийн хэрэгсэл, ялангуяа онцгой үүрэгтэй телевиз, залуу хүнд, түүний тогтворжиж амжаагүй санаа сэтгэлийг бөөн бөөн мэдээлэл, мэдлэгээр бөмбөгдөж байна. Хүн төрөлхтний хэдэн зуун жилээр хуримтлуулсан бүхнийг орчин үеийн залуу хүн хэдхэн жилийн дотор эзэмшин мэдэж өөрийн болгох хэрэгтэй болж байна.

	Марксист - ленинист шинжлэх ухаанаас нийгэм, хүн төрөлхтний түүхийн тухай өгүүлсэн түүхэн үйл явцын цорын ганц үнэн зөв, найдвартай үнэлэлт, баримжаалал, тайлбарыг залуучуудад зориуд мэдүүлэхгүй байхын зэрэгцээ хөрөнгөтнүүд залуу хүмүүсийг эмх замбараагүй, үл итгэх хандлагатай болгон хүмүүжүүлэхийг хичээж байна. Өнөөгийн америкийн залуучуудын харамсалтай хөөрхийлөлтэй тал нь өөрийнхөө орны өнөөгийн байдлыг хүлээн авахгүй, түүний дэвшүүлж буй бүхнийг залуу насанд байдаг идэрхэг хавархаг зан, тэвчиж чаддаггүй зангаараа няцаадаг боловч хөрөнгөтний суртал ухуулгын аварга том аппаратын коммунизмын эсрэг чалчаа үг ярианд дөжирсөн энэ залуучууд өөрсдийг нь зовоож буй асуултад үнэн зөв хариу олохгүй мунгинаж байгаад оршино.

	Харин бидний ярианы гол хүн, америкийн худалдаа наймааныхны анхаарлыг олон жилийн турш татсаар байгаа түүний өөдлөм хөлжсөн байдлыг эргэн авч үзэцгээе.

	 

	 

	Хэдхэн жилийн дотор тэрээр бусдын хөрөнгийг арвижуулж суудаг дунд зэргийн даамал захирагч байснаа өнөөгийн Америкийн хамгийн хүчирхэг том нэгдлийн эзэн, ерөнхийлөгч болж хувирсан Торнтоны ер бусын их үсрэлтийг Уолл-стритийн санхүүгийн хов хөөцөлдөгчид элдэв янзаар тайлбарлацгаадаг. Том баячууд цугладаг ажил хэргийн дайллага, клубт ч, аж үйлдвэрийн эзэд санхүүчид хуран бөөгнөрсөн биржийн хонгил, зоогийн газарт ч Торнтоны талаар л хов жив ярьж байдаг юм.

	Энэ бол зүгээр нэг хийсвэр сонирхол ч биш, азтай нэгэндээ атаархсан явдал ч биш. Америкт байхад нэгэн өдөр над маш сонин юмыг ажиглах завшаан тохиолдсон юм. Уолл-стритийн биржид жин үдийн үед давчуу бүгчим болж амьтан хүн ид сандарч байсан үес миний бие ч ядраад хоолойгоо сэрүүн ундаагаар чийглэх гэж ойрын нэгэн жижигхэн гудамжны архи дарсны газар орсон юм. Бөөрнөөсөө хөлөрчихсөн аяга пиво бариад танхимын нэг буланд би очиж суулаа. Хажуугийн ширээнд гадна талаас нь хувцас хунарыг нь харвал лав Уолл-стритэд ажилладаг бололтой нас нь тодорхой хэлж боломгүй хэсэг харчууд суусан байв.

	Миний чихний үзүүрт Чарльз Торнтон гэсэн танил нэр хэд хэдэн удаа дуулдсаны дараа л би сая тэдний яриаг сонирхсон юм. Тэр үед л мэргэжлийнхээ дагуу үгэнд дурлаж чагнав.

	Удалгүй тэдгээр ажилтны нэг нь энд Калифорнийн пүүсийн төлөөлөгчөөр ажилладаг, саяхан ажлаар Лос-Анжелест байж байгаад буцаж ирсэн нь тодорхой боллоо. Түүнтэй хамт суугаа нөхөд нь Торнтоны тухай шалгаагаад ер салахгүй байв. Тэд юм болгоныг, хэрэггүй аахар шаахар юмыг ч сонирхон лавлаж тэр ч байтугай тэд «Литтон индастризийн» ажил хэргийн байдлыг сонирхохоосоо илүү Торнтоны зан авир, хувийн дадал заншил, арга заль, цагаа нөхцөөдөг байдлыг гоц сонирхож байв. Тэндээс буцаж ирсэн хүн үзсэн дуулсан болгоноо маш нарийн нягтаар тоочин ярилаа.

	Би тэгээд мөн өдрөө л санамсаргүй дуулсан ярианыхаа талаар таньдаг наймаачиндаа наргиан болгож ярив.

	— Худалдаа наймааны буурьтай хүмүүс мөртөө огт хамаагүй шал хэрэггүй юм сонирхох юм аа гэж би түүнд хэлэв.

	Ярилцаж байсан хүн маань над руу сүрхий харснаа:

	— Та эндүүрч байна, эрхэм ээ. Энэ бүхэн чинь худалдаа наймаанд бүр шууд хамаатай байдаг юм байхгүй юу. «Литтон индастризийн» хувь нийлүүлсэн тэмдэгтийн үнэ гайхмаар түргэн нэмэгдэж байгаа юм. Юманд болгоомжтой хандаж сурчихсан биржийнхнийг болгоомжлоход хүргэтэл тийм хурдан нэмэгдэж байгаа юм. Ингээд ч энд нэг л булхай байна гэж олон хүн ярьж байна. Болгоомжилж сурчихсан зантай хүмүүс хөндийхөн байж, үүнд мөнгөөр хувь нийлүүлэхгүй байгаа юм. Нөгөө талаар үүнтэй холбогдсон боломж ч тун эргэлзмээр. Бидний ажил явдалд олон зүйл, тухайлбал аахар шаахар яльгүй зүйл ч учиртай байдаг. Бүх зүйлийг, тухайлбал зөвхөн үйлдвэрийн эзний ажлын арга барил, дадал, түүний мэргэжил, ажлын нарийн нямбай зэрэг дугаар төдийгүй, бас тэр хүний хувийн аж төрөл, зан заншил, сул тал, тэр ч байтугай хувцасны янз маяг, унадаг унааных нь хийц байдлыг ч мэдэх хэрэгтэй болдог. Энэ бүхэн цөмөөрөө харилцан адилгүй чухал байдаг ч гэсэн бидний мэргэжлийн шаардлагаар бүх зүйлийг тооцоолон анхаарах хэрэг гардаг. Яагаад гэвэл энэ ажилд доллароо нийлүүлэх хэрэг байна уу, үгүй юу гэдгийг бид шийдэх ёстой шүү дээ. Нэгэнт долларын тухай яригдах үед жижиг яльгүй зүйл гэж байдаггүй болдог гэж билээ.

	Тэгэхээр, Торнтоны пүүс амжилт олоход түүний эзнийг анхааран сонирхох болжээ. Гэвч түүнд бат тогтвортой нэр хүнд хараахан алга. Тэгээд ч худалдаа наймааны хүмүүс их ашиг хонжооны талбарт шинээр гарч ирсэн энэ хүнийг тал бүрээс нь нягтлан судалж, жигнэж жишиж байгаа юм.

	Урваж шарвадаг гэх юм уу ер нь ямраар ч түүнийг ойлгож болно гэдэг үг л Торнтоны гадаад төрх байдал, заль мэх, арга барилд хамгийн их тохирно. Тэрээр өглөө мориор зугаалж явахдаа эмээл дээрээ сандайлсан үед нь биш, харин албан өрөөндөө сууж байхад нь түүнийг харваас өдөр тутам үйлдвэрийн нэгдэл, банкны газарт та бидэнтэй дайралддаг мянга мянган хүнээс онцгойрч ялгарах юмгүй байдаг. Нэлээд өндөр нуруутай, бие чийрэг, нямбайлан маажиндсан мэт толигор үстэй тэрээр гадаад янз байдлаараа эгэл жирийн гэсэн байдлаа зориуд харуулах гэж байгаа юм шиг байдаг. Харин дүнхийн хялайсан янзтай ширтэн, амны нь хоёр завжны нь хажуугаар гүн үрчлээс сууж, эрүүнд нь бат нугалаас тогтсон нь ер бусын эрэмгий, хатуу чанд зантайг илтгэнэ.

	Тэкс Торнтон гэгч яг үнэн хэрэг дээрээ хэн болж байна вэ? Торнтон дотроо юу бодож сэтгэдэг, үзэл бодол нь ямар болох, ер нь жинхэнэ Торнтон гэгчийг ажил үйлсэд нь тулгуурлаж байгаад таамаглахаас өөр аргагүй. Хүнийг хэлснээр нь биш, хийснээр нь дүгнэж цэгнэхэд илүү боломжтой байдаг.

	Эхнэр, хорин настай бага Чарльз Торнтон, арван наймтай Уильям нартайгаа цуг суудаг түүний гэр Лос-Анжелесийн хамгийн тансаг тохилог дүүрэгт оршдог. Испанийн шилтгээн маягаар засаж хийсэн хэт чамин ордон өргөө нь эздийнхээ аз жаргалтайг бүхий л байдлаараа илтгэдэг юм. Торнтон өөрийн ордныг нэрт дуучин Фрэнк Синатрын зүрхийг шимшрүүлж байгаад худалдаж авсан бөгөөд байшинг дахин тоноглож янзлах, усанд ордог газар шинээр хийх, гоёл чимэглэлийн зориулалттай чамин хачин мод бут тарих зэрэгт үлэмж зардал сүйтгэл гаргажээ.

	Торнтон электроникийн салбарт чухал байр суурь эзэлж аваад, анх түрүүн түүнийг эрхэлж, үүнээсээ ч нэн зузаан өрөм хамж авсныхаа дараа түрүүлж яваагийнхаа давуу талыг сайн мэдэж авсан юм. Одоо бол тэрээр боловсруулж буй тэр тариан талбартаа ганцаараа хүн огт биш ээ. Асар их олз ашигт хөтлөгдсөн олон хүн энэ салбараас өөхтэйхэн хэсгийг огтолж авахаар дайрч байлаа. Эдний дотор Морган, Дюпон мэтийн хүчтэй, аюултай өрсөлдөгч нар бий бөгөөд Техасын Торнтон нуруун дээр нь сууж байгаад оргил өөд мацаж авирсан Говард Хьюз ч алдсанаа эргүүлж нөхөх гэж мэрийж байна.

	Хьюз өөрөөс нь урван зайлсан Торнтонтой үхэх сэхэхээ үзэлцэхээр ширүүн тэмцэж; энэ нь бас хувийн талаар үзэн ядахтай нийлэх дээр бүр ч улайрсан тэмцэл бөгөөд засгийн газрын ашигтай олон захиалгыг Торнтонд өгөхгүйгээр шүүрэн авч байдаг аж. Хэрэв «Литтон индастризийн» эзэн Вашингтонд өргөн дэлгэр холбоотой байдаг байхад Хьюз ч зүгээр малгай духдуулсан мануухай биш ээ. Тэрээр тэрбум орчим хөрөнгөтэй Америкийн хамгийн том баячуудын нэг учраас Гетти, Хант мэтийн ашиг хонжооны аварга эзэдтэй эн зэрэгцэж байдаг юм. Энэ бол америкийн болзол нөхцөлөөр тун ч жинтэйхэн зүйл билээ.

	Өрсөлдөөн хүчтэй болж, засгийн газрын ашигтай захиалгыг булаалдан тэмцэлдэх нь ихэссэнээс болж Торнтоны ашиг хонжооны ажил нэлээд хүндэрсэн юм. Түүний ойр шадар байдаг хүмүүс сүүлийн үед пүүсийн орлого нэлээд буурч байгааг сэтгэл түвдэнгүй тэмдэглэх болов. Ийм байдалд ороод ирэхлээрээ электроникийн ван хүний авсан арга хэмжээ нь түүний арга барилыг, ер шинэ үеийн үйлдвэр худалдааны эздийн арга барилыг тун ч нарийн харуулж буй бөгөөд үүнийг онцлон дурдвал зохино.

	Үнэн хэрэгтээ хэтийн төлөвт нь муугаар нөлөөлөх хам байдал нь дордож буй нөхцөлд хуучин цагийн баян хүн юу хийх байсан бол? Тийм хүн Уолл-стритийн нарийн ухааны бүхий л ёс горимоор бол идэвхээ султгаж, амьтны өрсөлдөөнийг нэлээд дарж байгаад даатгалын арга хэмжээ авч, хөрөнгө чинээнийхээ нэг хэсгийг онц их орлогогүй ч гэсэн найдвартай үнэтэй цаас болгож, засгийн газрын зээллэгийн сугалаа мэтийн нэг зүйл болгож хувиргах байсан биз.

	Тэгвэл Торнтон яаж байна вэ? Үүнээс эрс өөр зүйл хийж байна. Түүний хийж буй зүйл нь хашир банкны эздийг гайхан хөмсгөө зангидахад хүргэж, тус орны бүх баячууд сэтгэл нь зовохоос эхлээд ний нуугүй бахархах хөөрөх хүртэл маш олон янзын сэтгэгдэл төрүүлж байна. Тэрээр үлэмж хөрөнгө бөөгнөрүүлж, пүүсийнхээ олон сая нөөц бололцоог дайчлан татаж, шинэ зүйл рүү Тэксийг дэмжихээ зөвшөөрсөн банкнаас асар их хөрөнгө зээлж авч байгаад далайн гүнийг эзэмшиж авахаар шийджээ.

	«Литтон индастриз» усан доогуур явдаг завь, тусгай багаж хэрэгсэл зэрэг далайн ёроолын аппарат зохион бүтээхээр шийдсэн нь тодорхой болох үед Торнтоныхноос сурвалжлагч нар салахаа больсон юм. Анхандаа тэрээр үгэнд дуртай сурвалжлагчдын асуултад хариулахаас зайлсхийж байсан бол яг хэрэгтэй цаг үе нь боллоо гэж үзэнгүүт маш олон зүйл ярьж, нийтлүүлэх болжээ. Тэрээр мэдэгдэхдээ 

	 

	«Хуурай газар дэлхийн дөнгөж дөрөвний нэгийг эзэлдэг. Хэрэгцээ нь улам нэмэгдсээр байгаа хэчнээн олон сая хүн энэ хуурай газарт сууж байгааг бодоод үзэцгээ. Далайн судлал нь сансар шиг санаж анхаарвал зохих салбар. Энд маш их бололцоо бий» 

	 

	гэжээ.

	Харин эцэс сүүлдээ түүний хэлсэн нэг үгийг хамгийн гол зүйлд тооцож болох бөгөөд үүнд: 

	 

	«Сансрыг судлах сайхан бөгөөд орлоготой ажил. Гэвч сансарт суурьших гэсэн бүхэнд пүүс, үйлдвэрийн нэгдэлд, тэнд байр суурь хүрэлцэхгүй. Удахгүй тэнд давчуухан болно. Гэтэл далайн гүнд уудам тавиун хэвээрээ байна» 

	 

	гэсэн юм.

	Юм болгоноос мөнгө олж, олохдоо аль болохоор их хэмжээгээр олж, юунаас ч түүнийгээ олж байгаа нь падгүй байдаг нь америкийн баячуудын уламжлалт арга юм. Харин Торнтон мэтийн орчин үеийн шинэ маягийн баячуудын хувьд түгээмэл, шинэ зүйл гэвэл хүн төрөлхтний сэтгэлгээний шинэ шинэхэн нээлтийг өөрсдийн ашиг тусад зориулах чадвар эрмэлзэл байдаг байна.

	Торнтон үйл ажиллагааны шинэ ашигтай салбарыг олж чаддаг, тодорхой хэмжээгээр аливааг угтан урьдаас мэддэг чадварыг нь зохих ёсоор үнэлэх хэрэгтэй юм. Гэвч Торнтон өөрийгөө шинжлэх ухааны ирээдүйн төлөө санаа тавьдаг шинжээч гэж харуулахыг огтхон ч бодохгүй байгаа хүн. Тэрээр далайн гүнд нуугдаж буй асар их баялаг, оногдол ашгийн хэтийн төлөвийн талаар бодож байгаагаа ний нуугүй ярьж, түүний хөлсөлсөн мэргэжилтнүүд судалгааны ажлаа эхэлсэн бөгөөд үүний зорилго нь далайн ёроолоос ашигт малтмал ухан авч, одоохондоо их үнэтэй байгаа энэ туршилтын ажлыг жинхэнэ ашиг орлоготой зүйл болгон хувиргах явдал юм.

	Өөр бас нэг өвөрмөц онцлогийг өгүүлье. Торнтон маягийн баячууд олз омгийнхоо ачаа хөсөгт зөвхөн шинжлэх ухааны санааг хавчуулаад зогсдоггүй юм. Тэд төрийн машины хөшүүргийн ачаар юу олж авч болдгийг ч сайн мэдэх бөгөөд үүнийг өөрсдийн нэг чухал нээлт гэж үздэг. Хэрэв өнгөрсөн зууны үеийн мөнгөний туламнууд Вашингтоны төрийн хутган үймүүлэгчдийг ер тоохгүй байсан бол, өвгөн Морган хүлээлгийн өрөөндөө төрийн сайдыг хүлээлгэж хүлээлгэж байгаад хүлээж авалгүй явуулчихдаг байсан бол, Фордын пүүсийг анх үндэслэгч ерөнхийлөгчийн захидлыг задлахгүйгээр хогийн савд хаячихдаг байсан бол, Торнтон шал өөр янзаар ханддаг байна.

	Ийм хүмүүс орчин үеийн капиталист нийгэмд төрийн аппаратын гүйцэтгэж буй үүргийг ойлгож ухаардаг болохоор төрийн машины хөшүүрэг, гишгүүрт хөлөө тавихын тулд хүч чармайлт гаргадаг байна.

	Пентагоны толгойд Роберт Макнамара долоон жил орчим суух хугацаанд Торнтоны удирдсан «Литтон индастриз» пүүс авсан цэргийн захиалгаараа америкийн бүх үйлдвэрийн нэгдэл дотор хамгийн тэргүүн байр эзэлж байлаа. Чухамдаа яг энэ үед энэхүү багавтар гуравдугаар зэргийн үйлдвэр АНУ-ын хамгийн том, хүчирхэг пүүс болж хувирсан байна.

	Макнамара, Торнтон хоёрын олон жилийн хувийн үерхэл нэлээд хэмжээгээр санамсаргүй тохиолдол байж болох юм. Харин «Литтон индастриз» Пентагонтой холбоотой байдаг нь огт санамсаргүй хэрэг биш ээ. Макнамара биш юм гэхэд нэг хүн түүний оронд байсан байх шүү дээ. Өнөөдөр Макнамара Пентагонд байхгүй байгаа. Гэвч ийм байлаа гээд «Литтон индастриз» хохироогүй юм. Одоо ч гэсэн энэ пүүс Вашингтоны өглөгийн газартай олон утсаар хэлхэлдэн холбогдсон хэвээр байна.

	«Литтон индастриз» хурд хүч, жинтэй болохын хэрээр түүний эзэд Вашингтонд улам их байр суурьтай болж авахаар мэрийдэг болжээ. Батлан хамгаалахын сайдтай түнш байх сайн л хэрэг, харин ерөнхийлөгчтэй ийм байвал бүр ч сайхан хэрэг гэж үзсэн бололтой. Ер нь товчхон хэлбэл «Литтоны» эзэд улс төрийн том тоглоомд оролцох боллоо.

	Флорида муж улсын Майами-Бич хэмээх гоё ганганаараа алдаршсан рашаан сувиллын газарт хуралдсан бүгд найрамдах намын их хурлаас ерөнхийлөгчийн тушаалд Ричард Никсоны нэрийг дэвшүүлээд хэд хонож байхад бид Чарльз Торнтонтой уулзаж ярилцсан юм. Нельсон Рокфеллер, Ричард Никсон, урьд холливудын дотор хоёрдугаар зэргийн рольд жүжиглэж явсан, харгис бурангуйгаараа алдаршсан Калифорний мужийн захирагч Рональд Рейган нарын хооронд ширүүн тэмцэл болж, Никсоны дийлж чадсаныг ойроос биеэрээ ажиглаж байсан Майами-Бичээс би Лос-Анжелест дөнгөж нисэж ирээд байлаа.

	Ингэхлээр би Торнтонтой уулзах үедээ энэ тухай ярьж сонгуулийн энэ өрсөлдөөнд хэнийг дэмжиж байна вэ? гэж түүнээс асуусан юм. Торнтон улс төрийн хэрэг явдалд оролцдоггүй гэж огт хайхрамжгүй маягаар хариулаад дорхноо өөр сэдэвтэй юм ярих болсон юм.

	Удалгүй мань эр залилж байсан нь тодорхой болж билээ. Яг тэр үед Торнтон их хэмжээний мөнгөний чект гарын үсгээ зурж, бүгд найрамдах намын төлөөлөгчид өгсөн хэмээх мэдээ хэвлэлд гарч байв. Тун яльгүй хугацаа өнгөртөл дахин сонгогдсон 37 дахь ерөнхийлөгч чухал үед өөрт нь тус болсон тийм хүмүүсийг мартаагүйгээ харуулсан юм. Торнтоноос түүний найз Макнамарагийн эрхэлж байсан тушаалыг авна уу гэж гуйсан юм. Гэвч Техасын Торнтон хэсэг зуур бодсоны дараа ийм эгзэгтэй саналыг хүлээж авсангүй өнгөрчээ.

	Никсоны ерөнхийлөгч байх үеийн дүнг гаргаж, Америкийн Нэгдсэн Улсын түүхэнд түүний эзлэх байрыг тодорхойлох цаг одоохондоо болоогүй байна. Гэвч нэг зүйлийн тухай одоо ярьж болох бөгөөд их ашиг хонжооныхон ямар ч л гэсэн ерөнхийлөгч Никсонд гомдол гаргахгүй байх аа. Ерөнхийдөө америкийн том баячуул, тухайлбал калифорнийнхон лав ингэхгүй. Никсоны улс төрийн төлөвлөгөөнд огт хамаагүй дүр үзүүлж байсан Чарльз Торнтон үүнийг хэнээс ч илүү сайн мэдэх юм.

	Ингээд дахин Торнтоны тухай өгүүлэхдээ бид ингэхэд Чарльз Торнтон ер бусын их амжилт олсны учир нь юундаа байна вэ? гэдэг асуулттай дахин тулгарч байна. Бусдын мөнгө хөрөнгийг арга зальтайгаар удирдан залдаг байснаа өөрийн хувийн асар их хөрөнгөтэй хүн болж хүчирхэг, ид хөлжсөн пүүсийн эзэн болоод худалдаа наймааны Америк орны анхаарлыг өөртөө татсан хүн болж чадсан тэр амжилтын нууц юундаа байна вэ?

	Торнтон өөрт нь тусалсан гол зүйл бол электроникийн салбарт ашиг олъё гэсэн санаа төрсөн явдал гэж баттай итгэж байдаг байна.

	Энэ баяны амьдралд аз хийморь байсан бөгөөд багагүй рольтой нь тодорхой.

	Харин Торнтоныг Америкийн худалдаа наймааны ертөнцийн оргилд хүргэсэн тэр ажил явдлын тухайд гэвэл энд санамсаргүй тохиолдол биш, харин зүй ёсны хэрэг гэж ярих ёстой юм. Сүүлийн арваад жилд бий болсон Америкийн том баячуудаас цэрэг дайны үйлдвэртэй холбоогүй тийм нэг ч баян байхгүй юм. Торнтон ч мөн л ялгаагүй. Түүний олсон амжилтыг цэрэг аж үйлдвэрийн цогцолбортой холбоход Техасын Торнтон дургүй байдаг. Тэрээр цэргийн үйлдвэрээс ашиг олох нь найдвар багатай, түр зуур давуу тал олгодог зүйл гэж үздэгээ надад ярьсан билээ. Гэвч «Литтон индастриз», цэргийн үйлдвэрлэл хоёр салшгүй холбоотой нь яах аргагүй баримт мөн.

	Хөрөнгөтнүүд капиталист, социалист системийн түүхэн уралдаанд тэвчин зогсох гэсэн аргаа барсан чармайлтдаа улам улам цоорч онгойсоор байгаа «чөлөөт үйлдвэр худалдааны системийг» нөхөж товшихыг хичээхдээ өөрсдийн орчноос идэвхтэй, чадварлаг хүмүүсийг мэгдэн хайж байна.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ЗОХИОГЧООС

	Монголын уншигчдад толилуулан буй энэхүү номд зохиогч Америкт хэд хэдэн удаа аялан очих үедээ үзэж харж байсан өнөөгийн Америк орны тухай, хэдийгээр энгийн нүдээр ялган танихад хэцүү боловч асар их эрх мэдэлтэй байдаг хүмүүсийн тухай өгүүлэх болно.

	...Цаг хугацаа хурдан өнгөрөх юм. Тэр нь нарийн ажиглавал эрин үеүдтэй үнэхээр шууд холбоотой боловч асуудал, эрин үед үл хамаарах туйлын үзэгдэл мэт санагдана. Учир нь гэвэл хүн төрөлхтөн хөгжин дэвшихийн хэрээр цаг хугацаа товчлогдож, түүний явц бидний харсаар байтал тийрэлтэт хөдөлгүүрээр жолоодогдох мэт хурдсан байна. Өнөө үед нэг жилийн дотор болж өнгөрч байгаа үйл явдал үүнээс жаахан өмнө бол арван жилийн дотор, зарим нь зуун жилийн дотор ч бараг багтахгүй байх сан билээ.

	Энэхүү ном орос хэлээр анх хэвлэгдэн гарснаас хойш тийм ч удаагүй байна. Гэвч одоо монгол уншигчидтай уулзахаар бэлтгэж байгаа болохоор зохиогч өнгөрсөн энэ хугацаанд юу өөрчлөгдөв гэдгийг хэлэх ёстой. Номонд орсон зарим баатрууд таалал төгсөж, нөгөө зарим нь улс төрийн тавцангаас зайлуулагдаж, өнөөдөр вашингтоны «засгийн эрх мэдэл» барилцан байгаа шинэ хүмүүсээр солигджээ. Зарим нь нэр төрөө алдаж, вашингтоны гадаад засал өөрчлөгдөн, вашингтоны улс төрийн жүжиглэлд өчигдөрхөн гол үүрэг гүйцэтгэж байсан хүмүүс өөрийн эрхгүй алс бөглүү мужуудад зайлуулагджээ. Гэтэл нөгөө зарим нь бөглүү мужаа Цагаан байшингийн тасалгаагаар сольж амжсан байна.

	Тэглээ ч гэсэн зарим гадаад төрх байдал нь өөрчлөгдөж, хүмүүс нь халагдаж, солигдсон ч тэндхийн гол зүйл чухал холбогдлоо өчүүхэн ч алдаагүй, өөрчлөгдөөгүй хэвээр байгаа учир энэ номоо монгол уншигчдад толилуулахдаа зохиогч миний бие зориг алдаад байх юм алга аа.

	Хол газар явгаар буюу мориор аялагч хүний замд нэг хэсэг мод, сөөг өнгөрөхөд дахиад л мод, сөөг гарч ирж, дов толгод, гол мөрөн олныг өнгөрөөх боловч олон өдөр яваад ирэхийн цагт байгалийн тэр байдал нүдний өмнө нэгэн л хэвээр давтагдан байдаг шүү дээ. Ингэхлээр эцсийн эцэст асуудлын мөн чанар ганц нэг хүнд байдаггүйн нэгэн адил ганц нэг модонд байдаг биш байх нь ээ. Асуудлын мөн чанар түүнээс том зүйлд, чухал зүй тогтол, ерөнхий дүр зурагт байдаг ажээ.

	Энэ ном уншигчийн гарт анх очиж байх үед Далласт алагдсан америкийн төрийн тэргүүн Жон Кеннедийи халаанд гарч ирсэн Линдон Жонсон Цагаан байшинг эзэгнэж байлаа. Засгийн эрхэнд гарах гэж олон жил тэмүүлсэн, эрх тушаалд хязгааргүй шунагч Жонсон Америкийн түүхэнд түүний хамгийн алдартай ерөнхийлөгч болно гэж мөрөөддөг байлаа. 1969 оны намрын хуучаар би тэр үед ерөнхийлөгч агсан Жонсоны мэдэлд байсан Техас дахь хөдөө аж ахуйн фермд хүрэлцэн очсон юм. Эрт өтөлсөн, ядруу биетэй, цог нь буурсан нүдтэй хүн намайг угтан уулзсан билээ. Тэр хүн Жон Кеннедийн нэгэн адил Цагаан байшинг сайн дураараа орхиж яваагүй боловч хэрэв АНУ-ын 35 дахь ерөнхийлөгч Жон Кеннеди энэ номд учрыг нь өгүүлэх хуйвалдаанаар засгийн эрхнээс зайлуулагдсан бол Линдон Жонсон Вьетнамд хийсэн түрэмгий дайны цуст ажиллагаанд түүнийг түлхэн оруулсан алдааныхаа золиосонд зайлуулагдсан билээ.

	Цагаан байшинд Линдон Жонсоны халаанд Ричард Никсон гарч ирэв. Никсон түрүүчийнхээ хүний адил эрх тушаал эзэмших дээгүүр төлөвлөгөөтэй байсан болохоор өмнөх хоёр ерөнхийлөгчөөсөө илүү амжилт олно гэдэгт итгэж байсан юм. Гэвч энэ номд өгүүлснээс арай хожим болсон ч гэсэн дахин улс төрийн сүйрэл болсон бөгөөд тэр нь Никсонтой бүр ч шууд холбоотой байлаа.

	1974 оны наймдугаар сарын 9-ний тав дахь өдөр билээ. Америкийн Нэгдсэн Улсын 37 дахь ерөнхийлөгч Ричард Никсоны хувьд тэрхүү тав дахь өдөр үнэхээр ёрын өдөр болсон юм. Тэр бол түүний албан тушаал дэвших, унахыг заасан хамгийн ёрын өдөр байлаа. Тэр өдөр түүний ерөнхийлөгчийн албан тушаал нэр төргүй дууссан юм. Тэр өдрийн орой Никсон засгийн газрын хуралдааны танхимд орж иржээ. Тэнд сайд нар, сенат ба төлөөлөгчдийн танхимын удирдагчид цугларсан байлаа. Никсон бөгтийн, зовуурьтайяа инээмсэглэн ширээний хажуугаар явж, түшлэгтэй сандал дээр суужээ. Эзлэн суухын төлөө олон жилийн турш юу ч хийхээсээ буцахгүй байсан тэр сандал дээрээ сүүлчийнхээ удаа суусан нь тэр ажээ. Ерөнхийлөгч удтал юу ч хэлж чадахгүй шаналан суужээ. Дараа нь тэр зангирсан хоолойгоор: «Намайг ямар хувь заяа хүлээж байгааг би цөмийг мэдэж байна. Би тэмцлээс зайлсхийх гэсэндээ биш, харин ерөнхийлөгчийн албан тушаал бол ямар ч хүнээс дээгүүрдсэн зүйл мөн гэдэг санааны үүднээс ерөнхийлөгчийн албан тушаалаас огцрохоор шийдэв. Улс орон маань хагаралтай байх явдлыг би хүлцэн тэвчиж чадахгүй» гэжээ.

	Үгийн их мастер Никсонд үндэстний нэгдэл гэж хоосон хашхирахаас цаашгүй байжээ. Улс төрийн их бодлоготон тэр хүн энэ удаа ч практик чанарын асуудлыг удирдлага болгон ярьсан байна. Никсон уг хуралдаанаас өмнө олон өдрийн турш конгрессоос ерөнхийлөгчийг огцруулах тухай санал хураахад хүрвэл найдвар тавьж болох эсэхийг мэдэхийн тулд төлөөлөгчдийн болон сенатын танхимын гишүүдийн саналыг тоолж, цэгнэн үзжээ. Дараа саруудад нь түүний дотнын туслагчдын нь ярьж байснаар, Никсон бүх ажлаа орхин Цагаан байшингийн Зууван хэлбэртэй танхимд олон цагаар сууж, өврийнхөө дэвтэрт олон хүний нэр, тоо жагсаан, нэг найдвар тавин, нэг сэтгэлээр унан байжээ. Конгрессын гишүүн бүрийн байр суурийг тэр олон удаа бодож үзжээ. Тэгээд Никсон эцсийн эцэст Цагаан байшинд үлдэхийн тулд сенатад ч, төлөөлөгчдийн танхимд ч зохих тооны олонхын санал авч чадахгүй юм байна гэсэн сэтгэл гонсойм дүгнэлт хийжээ.

	Ерөнхийлөгчийн албан тушаалыг сайн дураар орхихоор шийдсэнээ цугларагсдад мэдэгдээд, хагас цагийн дараа телевизээр үг хэлж, өөрийн шийдвэрийг зарлан мэдэгдэх болно гэж Никсон хэлжээ. Америкт их шуугиан дэгдээсэн «Сүүлчийн өдрүүд» гэдэг номыг зохиогчид, дараа нь юу болсныг бичихдээ: 

	 

	«Ерөнхийлөгчийн хоолой нь сөөнгөтөж, нүдэнд нь нулимс цийлгэнэн, тасалгаанд чив чимээгүй болсон байлаа. Ерөнхийлөгч тойрон зогсох хүмүүсийн дундуур өнгөрч гарах хаалга руу зүглэсэн боловч хаалгаа ололгүй зогсосхийн яах ч учраа олохгүй эргэн тойрон ажиглан харав. Нууц албаны төлөөлөгч түүнийг гараас нь хөтлөн хаалгаар гарч хажуугийн өрөөнд оруулав.

	— Би салхинд цохиулсан бололтой. Хамар битүүрээд, нэг л биш гэж тэр хажуугийн өрөөнд нь хүлээж байсан хамгаалах албаны даргад хэлж байлаа. Никсон биеэ барьж чадахгүй цурхиран уйлж байсан бөгөөд хамгаалах албаны офицер түүнийг Зууван хэлбэртэй танхимд дагуулан оруулж, хаалгыг нь битүүлэн хаалаа. Ерөнхийлөгчийг телевизээр үг хэлэхэд нь бэлтгэх ёстой нүүр засагчийг тэнд авчирсан байлаа. Гэвч ерөнхийлөгч цурхиран уйлж бие нь чичрэн байснаас нүүр засагч юу ч хийж амжсангүй. Никсон арай гэж биеэ тайвшруулан, АНУ-ын ерөнхийлөгчийн хувиар америкчуудын өмнө сүүлчийн удаа харагдахын тулд телевизийн нэвтрүүлэх ширээнээ суужээ» 

	 

	гэжээ.

	Иймэрхүү маягаар бичсэн зүйлс Америкт сүүлийн жилүүдэд их гарсан билээ. «Уотергейтийн шившигт явдлын» өдрүүдэд ерөнхийлөгч Никсон юу гэж ярьж байсан, уг явдлыг түүний гэр бүлийнхэн юу гэж үзэж байсан, түүний сайд, туслагчид ямархуу байдалтай байсан гэх зэргээр авах, хаях юмгүй олон зүйл бичсэн байдаг. «Уотергейтийн шившигт явдлын» олон өрнөлүүдийн тухай багагүй бичсэн байх боловч америкийн төрийг донсолгосон тэрхүү дотоод улс төрийн гүн гүнзгий хямрал гарах болсны учир, түүний жинхэнэ шалтгааны тухай америкийн хөрөнгөтний утга зохиолд огт бичихгүй, бичсэн ч тун бүдэг байдлаар бичиж байгаа юм. Гэтэл АНУ-ын улс төрийн түүхэнд анх удаа ажлаа хийж байсан ерөнхийлөгчийг огцруулах болсны жинхэнэ шалтгаан нь ерөнхийлөгч америкийн хуулийг зөрчсөн явдал биш болох нь үнэхээр мэдээж хэрэг билээ. Сүүлийн арваад жилд иймэрхүү явдалд, бүр улс төрийн шившигт түүхэнд нэр нь холбогдолгүй өнгөрсөн нэг ч ерөнхийлөгчийг нэрлэн хэлэхэд хэцүү юм.

	Америкийн улс төрийн амьдралын хувьд «уотергейтийн хэргийн» цаана эрх зүй зөрчсөн ер бусын явдал байсан билээ. Түүний шалтгаан үлэмж гүнзгий бөгөөд тэр нь ихэнхдээ АНУ-ын хүчирхэг, нөлөө бүхий хүчнүүдийн хооронд болж байдаг хурц тэмцэлтэй үндэс холбоотой юм.

	Та бүхэн энэхүү номыг уншаад тэдгээр хүчний тухай, мөнгө, эрх мэдлийн төлөө тэд хэрхэн тэмцэлдэж байдаг тухай зарим зүйлийг олж мэдэх болно. Далдын тэр хатуу ширүүн тулаан хэрхэн Жон Кеннедийн амь насанд хүрсний шалтгаан, хуйвалдаан гаргах гол гогцоо болж өгснийг та бүхэн олж мэдэх болно. Ричард Никсоныг улс төрийн талаар устгасан хүч бол далласын аллагын цаана нуугдан, засгийн эрхийн төлөө амь өрсөн тулалдаж байсан тэр л хүч байсан гэж хэлэхэд би үнэн байдлаас огтхон ч гажсан болохгүй билээ. Гагцхүү өөр нөхцөлд, өөр хэлбэрээр, өөр хүмүүс оролцон улс төрийн жүжиг л давтагдаж байна гэсэн үг.

	Америкийн үйлдвэр - санхүүгийн том эздийн хэт даварсан, тодорхой бүлгийн санаанд таалагдаагүй Жон Кеннедид тохиолдсоны нэгэн адил өөрсдийн олз ашгийг зэвсэглэлээр хязгааргүй хөөцөлдөх явдалтай холбогчид өнөөгийн дэлхий дахины бодит байдлын улмаас Ричард Никсоны улс төрийн чиг шугамыг улайран эсэргүүцэх болсон юм. 1963 онд болсны нэгэн адил 11 жилийн дараа Никсоны төлөөлсөн калифорнийн банкны эзэд улсаас дэндүү их хишиг хүртэж байна, өөрсдийгөө бага хувь авч байна гэж үзсэн монопол бүлгүүд энэ удаад АНУ-ын 37 дахь ерөнхийлөгчийг засгийн эрхээс огцруулахын тулд улс төрийн хуйвалдаан зохион байгуулсан юм. Нөхцөл байдал, оролцсон хүмүүс нь өөрчлөгджээ. Харин америкийн улс төрийн үйл явцын зүй тогтол, том капиталын эздийн хэрэглэдэг арга нь хэвээр үлджээ. Монголын уншигчид далласын хуйвалдаанд зориулсан энэ номын хуудаснуудыг уншиж үзээд Жон Кеннедийг алсан хэрэг, Ричард Никсоныг засгийн эрхээс зайлуулсан явдал хоорондоо адил төстэй болохыг дорхноо ойлгож мэдэх болно.

	1963 оны намар Техас муж улсын санхүүгийн төвд ерөнхийлөгч Кеннедийг алсан явдал бол гунигт явдлын төгсгөл байснаасаа илүү америкийн улс төрийн цаад талд энэ орны хүчирхэг, нөлөө бүхий хүчнүүдийн хооронд болж байсан хайр найргүй, ширүүн тэмцлийн эхлэл байсан юм. Америкийн Нэгдсэн Улсын 35 дахь ерөнхийлөгчийг Цагаан байшингаас хүчээр зайлуулсан явдал бол дараагийн жилүүдэд нь улам хурцдаж, өнөөгийн өдөр хүртэл үргэлжилсээр байгаа тэрхүү тэмцлийн зөвхөн анхны алхам, анхны дээд туйл төдий юм. Та бүхний унших гэж байгаа энэхүү номд бичсэн энэ нэгэн үйл явдал бол зөвхөн болж өнгөрсөн түүх биш, харин тэрхүү үйл явдлын гинжин холбооны анхны гогцоо нь байгаа бөгөөд сүүлчийн гогцоо нь хараахан хийгдээгүй байна.

	АНУ-ын монопол хөрөнгөтний эрх ашигт үнэн, итгэлтэй зүтгэж байсан Жон Кеннеди, Ричард Никсон хоёр улс төрийн бодлоготны сайн санааны үүднээс биш, харин олон улсын тавцан дээр бий болсон бодит байдал, хүчний байрлалыг бодитойгоор үнэлэн үзэх гэсэн эрмэлзлийн үүднээс хийсэн алхам болох олон улсын түгшүүртэй байдлыг намжаахад чиглэгдсэн тэдний алхмуудад дургүйцсэн явдал тэднийг засгийн эрхээс зайлуулахад хүргэсэн улс төрийн хуйвалдаан хийхийн нэг чухал шалтгаан байсан бол түүнээс дутуугүй өөр нэг чухал шалтгаан бол америкийн капиталын хүчирхэг монопол нэгдлүүдийн хооронд үхэх, сэхэхээ үзэлцсэн хурц өрсөлдөөнт тэмцэл байсан билээ.

	Төрийн аппаратад чухал албан тушаал эзэлсэн хүмүүст чухал давуу тал олгодог юм. Америкийн Нэгдсэн Улсын ерөнхийлөгчид өөрийн өндөр байр суурийг тодорхой хүчинд зориулах үүрэгтэй байдаг нь жам билээ.

	Өнөөгийн Америкийн Нэгдсэн Улсад улс төрийн тэмцэл хийхэд асар их хөрөнгө шаардагдаж байна. Олон арван сая долларт хүрдэг сонгуулийн кампанийн өртөг нь ерөнхийлөгчийн албан тушаалд горилсон этгээдүүдийн амин хувийн хөрөнгөөс төдийгүй, засгийн эрхэнд ээлжлэн орж байдаг бүгд найрамдах болон ардчилсан намуудын хөрөнгөнөөс давж байдаг. Том капитал эзэмшигчдийн зүгээс олон саяын их өглөг авахгүйгээр АНУ-ын нэг ч улс төрийн кампани амжилттай явуулах боломжгүй юм. Сонгуулийн тэмцэлд улс төрийн авьяастнууд ялахаасаа илүү өнөөдрийн Америкт сая сая доллароор тооцогдох хамгийн их хөрөнгөтэй тал нь ялах явдал жам болжээ. Чухам тийм учраас АНУ-ын сонгогдсон ерөнхийлөгч бүрийн ар талд шадар хүнээ дэмжихэд мөнгө хайрлахгүй үйлдвэр - санхүүгийн тодорхой бүлгүүд зогсож байлаа.

	Жишээ нь бостоны мундагчуудын нэг болох эцэг Жозэф Кеннедийн хуримтлуулсан асар их хөрөнгөн дээр суусан Жон Кеннеди - засгийн эрхийн төлөө тэмцэхдээ зөвхөн өөрийн капиталд төдийгүй, Уолл-стритийн банкнуудын санхүүгийн өгөөмөр дэмжлэгт тулгуурлаж байв. Цагаан байшинд түүний халаанд гарч ирсэн Линдон Жонсон Техасын үйлдвэр, банкны эздийн хамгийн баян нэг нэгдлийн эрх ашгийг Вашингтонд төлөөлж байлаа. Калифорнийн банк, аж үйлдвэрийн эздийн өөр нэг хүчирхэг монопол нэгдлийн толгойлогчид олон арван сая доллар мэдэлд нь шилжүүлсний ачаар Ричард Никсон дэвшин гарч ирсэн байна. Хэрэв хэд хэдэн шалтгааны улмаас Нэгдсэн Улсын Өмнөд мужуудын тэрбумтнууд болон Уолл-стритэд тэргүүлэх хүчний нэг болж байгаа Рокфеллерийн гэр бүлийнхэн Картерийг сонгохоор хүчээ нэгтгээгүй сэн бол АНУ-ын 39 дэх ерөнхийлөгч Жеймс Эрл Картер хэзээ ч улс төрийн хувьд далдаас өндийн босож чадахгүй байх байсан.

	Америк улсын мөнгөний хаадын засгийн эрхийн төлөө тэмцэлд АНУ-ын голлох монопол нэгдлүүдийн хоорондын хурц ширүүн өрсөлдөөн олон зүйлийг тайлбарлаж өгнө. Тэд ангийнхаа нийтлэг эрх ашгийн үүднээс нэгдсэн боловч цэргийн захиалга олж авах, америкийн хилийн чанад байр суурьтай болох, тэдний эрх ашгийг хамгийн сайнаар хамгаалах боломж олгодог засгийн газрын аппаратад албан тушаал олж авах зэрэг улсаас хамгийн их хишиг хүртэхийн тулд хоорондоо амь өрсөлдөн хэмлэлддэг юм.

	Америкийн монополын «Уолл-стритийн бүлэглэл» хэмээн нэрлэгдэх болсон улс орны зүүн хойд нутагт байдаг хэд хэдэн гэр бүл олон арван жилийн турш америкийн эдийн засаг, улс төрийг дангаар ноёрхож байлаа. Морган, Рокфеллерийнхан, Дюпон, Меллоныхан, Форд, Гарриманыхан улс орны эдийн засгийн бүх амьдралыг гартаа атгаж, ерөнхийлөгчид, сайд нар, мужийн дарга нар болон элчин сайдуудыг өөрсдийн үзэмжээр томилдог байв. Тэдгээр гэр бүлийнхний үйл ажиллагааны тухай их бичсэн байдаг билээ. Энэ номыг зохиогч би хүртэл «Америкийн далдын хаад ноёд» гэдэг номдоо тэдний тухай бичсэн юм.

	Гэвч сүүлийн жилүүдэд Калифорни, Техас болон Чикаго, Кливлендийн тэрбумтнууд болох монопол шинэ нэгдлүүд тайзан дээр гарч ирлээ. Цэргийн захиалга болон нефтийн гүйлгээнээс хагартлаа баяжсан тэд олз ашигт ч, улс төрийн эрх мэдэлд ч өөрсдийгөө оролцуулахыг шаардах болсон юм. Америкт нэрлэдгээр «хуучин», «шинэ» мөнгөний туламнуудын хоорондын тэмцэл Америкийн улс төрийн олон үйл явдлын хөдөлгөгч хүчин болжээ. Техасын Даллас хотод Жон Кеннедийн алагдсаны дараа чухамхүү техасын нефтийн эздийн төлөөний этгээд болох Линдон Жонсон Цагаан байшинд түүний халааг авсан явдал тохиолдлын хэрэг гэж үү. Уолл-стритийн банкны эзэд, Техасын тэрбумтнууд, Калифорнийн цэргийн аж үйлдвэрийнхний хоорондын хурц ширүүн өрсөлдөөнт тэмцлийн үр дүнд калифорнийн Ричард Никсон дэвшин гарч ирсэн билээ. Өмнөдийн бас нэг этгээд болох Картер Цагаан байшинд суух болсон явдал бол мөн л Америкийн Нэгдсэн Улсын монопол махчдын хоорондын засгийн эрхийн төлөө догшин ширүүн тулалдааны илрэл мөн. Далласт гарсан буун дууг тохиолдлын явдал гэж үзэж болохгүй нь ийм учиртай билээ. Тийм ч учраас «Тэрбумтан ноёд» гэдэг номд өгүүлсэн зүйлс америкийн улс төрийн амьдралын зальжин сүлжилдээг сайн ойлгоход нь монголын уншигчдад туслах ёстой юм.

	Харин яагаад «Тэрбумтан ноёд» байдаг бил ээ?

	Олон жилийн турш дэлхийн том хөрөнгөтний нэрсийн жагсаалтад нэр нь бичигдсэн нефтийн хаан Жан Поль Гетти надтай уулзах үедээ:

	— Америкт намайг хэн гэж нэрлэдгийг мэдэх үү? хэмээн асууж байсан юм. Тэгж асууж байхдаа тэр завшигч этгээдийн ихэвчлэн хүйтэн хөндий байдаг царайд нэрд гарсандаа сэтгэл хангалуун байгаа байдал тодорч, онигор хурц нүд нь гялалзан: Тэрбумтан ноён!!! гэдгээ нууж ч чадахгүй байлаа.

	Надтай ярилцагч хүнд тэр нэр хамгийн их хүндэтгэлтэй, хүслэнтэй зүйл болохыг түүний ярианы өнгө, биеийнх нь бүх гадаад төрх байдал барин тавин илтгэн харуулж байлаа. Түүнд энэ орчлон хорвоод байдаг хүний ёсны хамгийн дээд, хамгийн зоригтон, хамгийн сайхан буюу хамгийн авьяастны алдар цол шагналаа ч гэсэн, сайхан эмэгтэй болон ер хайр дурлалын эрхэм нандиныг амсах хувь заяа ногдлоо ч гэсэн «Намайг Тэрбумтан ноён гэж нэрлэдэг юм» гэдэг үгийг цээжээ ханхайлган, чанга дуугаар хэлж байхад нь төрсөн шиг тийм хязгааргүй их аз жаргал, баяр бахдалыг илтгэсэн сэтгэгдэл түүнд төрөхгүй биз хэмээн санагдаж байлаа.

	Гэвч энэ номд өгүүлэх Поль Гетти, Гарольд Хант, Говард Хьюз, Чарльз Торнтон нар бол тохиолдлоор асар их хөрөнгийн эзэд болсон ерийн нэг урагштай ажиллагаатай азтан биш, харин нийтлэг үзэгдэл мөн. Тэдний хэн нь ч өнөөгийн Америкт нийтлэг болсон бөгөөд түүний амьдрал, улс төрийн бодлогод багагүй үүрэг гүйцэтгэж байдаг шинэ үеийн баячуудын төлөөлөгчид мөн. Хөрөнгөтний суртал нэвтрүүлэг «Мөн ч амьдарч чадаж байна шүү!» гэдэг бэртэгчдийн хэзээний атаархуу занг өөгшүүлэн мөнгөний туламнуудыг чадмагаар өнгөлөн гоёж ярьж байдаг юм. Тийм болохоор тэдний хүн нэг бүрийн тухай ярина гэдэг бол аль нэгний нь намтар түүхийг ярина гэсэн үг биш, тэгэх тусмаа асар их хөрөнгө баялаг, түүний эздийн талаар Өрнөдөд ихэд шагшин магтаж ярьдаг явдлыг дэвэргэнэ гэсэн үг биш ээ. Энэ номд дүрүүдийг нь маш тодорхой төлөөлөн харуулсан тэрхүү шинэ маягийн баячууд болох энэ бүх «Тэрбумтан ноёд» л өнөөдрийн Америкт засгийн эрхийг булаан эзэгнэж байна. Тэдний эрх ашиг Вашингтоны улс төрийн чиг шугамын олон янзын дэгэн догон үзэгдлээр цухалзан гарч ирж байдаг юм. Тэдний тухай ойлгоц авна гэдэг бол өнөөгийн америкийн төрийн механизмыг далдуур хөдөлгөн буй тэрхүү хүчийг тодорхой олж харан, түүний чадал, сул дорой талыг мэдэж авна гэсэн үг билээ.

	Эцсийн эцэст Поль Гетти, Гарольд Хант, Говард Хьюзын аль аль нь өнөөдөр амьд биш байгаа явдал ч тийм чухал биш юм. Тэдэнд шингэсэн шинж төрх өнөөдрийн Америкт урьдын адил нийтлэг хэвээр байгаа юм. Өнөөдөр Геттийн эзэмшлийг Жан Поль биш, харин таалал төгссөн тэрбумтны хүү, түүний үе залгамжлагч Жорж толгойлж байгаа явдалд, эсхүл Хантын нефтийн эзэмшлийг Гарольд Хантын удам угсаа болох Ламар толгойлж байгаа явдалд ч хэргийн учир байгаа юм биш ээ. Тэд бол үе залгамжлуулсан хүмүүсийнхээ ажил үйлсийг зөвхөн үргэлжлүүлээд зогсоогүй, нийт хүний ёсны зан суртахууны ямар ч хэм хэмжээг үл ойшоогч өрөвдөх сэтгэлгүй, харгис хэрцгий, ичгүүр сонжуургүй тэр бүх эздийг төлөөлөн байгаа юм.

	Би 1977 оны намар Далласт очих үедээ баян техасынхны хөдөө аж ахуйн ферм болон дундад зууны үеийн английн шилтгээнийг марзан маягаар хосолсон гэрт нь Ламар Ханттай уулзсан билээ. Тэр уулзалтын үеэр төрсөн хачин сэтгэгдэл миний санаанаас гарахгүй байж билээ. Гадаад байдлаараа бол эцгийнхээ шинж төрхтэй огт адилгүй, дунд зэргийн насны, цэмцгэр маягийн хүн надтай ярилцан байлаа. Харин нүдээ анин бодтол өвгөн Хант нөгөө л ярьдаг өнгө, маягаараа, хамгийн гол нь нөгөө л сэтгэж боддог янзаараа авснаасаа босож ирээд надтай ярьж байна уу даа гэмээр санагдаж байв. Зөвхөн сэтгэж боддогоороо ч биш шүү.

	Би Далласт байхдаа сэтгэл донсолгосон хачин явдалтай бас тулгарч байсан юм. 1963 оны арван нэгдүгээр сарын 22-нд энэ хотод болсон үйл явдлын тухай цухас дурдсан зүйл ч Далласын түүхийн тухай нэг ч номд, хотын товч танилцуулгад ч байхгүй байв. Алагдсан ерөнхийлөгчид зориулсан хөшөө дурсгал ч Далласт байсангүй. Хүн амины хэрэг гарсан тэр газарт далласын нэгэн худалдаачинд зориулсан хөшөө босгосон байлаа. Дашрамд хэлэхэд хөшөө байгаа юм. Энэ нь тэнд саяхан барьсан зуун давхар асар том зочид буудал тэнгэр баганадан байлаа. Түүний эзэн бол... Ламар Хант юм. Хүн алсан хүн гэмт хэрэг үйлдсэн газар луутаа ямагт тэмүүлдэг гэсэн яриа байдаг билээ. Хантынхны нийтлэг шинж энүүхэн үл ялих явдлаар ч илрэн байгаа мэт санагдаж байлаа. Кеннедийн эсрэг хуйвалдаанд ичгүүр сонжуургүй шууд оролцсон Ламар Хант (энэ тухай уншигч эл номын хуудаснаас олж унших болно) чухамхүү гэмт хэрэг болсон тэр газар орлого бүхий шинэ үйлдвэрээ байгуулахаар сонгон авсан ажээ. Эцгийн нэр төртэй хүү мөн байгаа биз.

	Гетти, Хант хоёрыг бодвол Говард Хьюзэд үе залгамжлах хүн байгаагүй юм. Түүнээс болж «нууц тэрбумтны» талаар хачин янзын эмгэнэлт хошигнол гарсан юм. Түүний адайр, хачин зангийн тухай энэ номын түүнд зориулсан бүлэгт дэлгэрэнгүй өгүүлэх болно.

	20-р зууны хоёрдугаар хагаст байсан америкийн толгой баячуудын нэг болох Говард Хьюз сэрдэн хардахын өвчинд автаж, сүүлчийнхээ жилүүдэд хачин амьдарч байсныхаа нэгэн адил хачин байдлаар нас барсан юм. Тэрээр хэнд ч, ойр дотнынхоо хүмүүст ч үл итгэн, хүндээр өвчилсөн мөртөө хор өгнө гэж айгаад эмчээр эмчлүүлэхээс татгалзаж байв. Нууц байрандаа тэр үхсэн байлаа. Гэтэл тэр даруй түүний өвийг залгамжилна гэсэн хэдэн арван хүн гарч иржээ. Үр хүүхэдгүй тэрхүү тэрбумтныг 1976 оны дөрөвдүгээр сарын 5-нд нас барснаас хойш эхний зургаан сарын дотор барагцаалбал 2 миллиард 500 сая доллароор үнэлэгдэх өв хөрөнгийг нь өвлөх гэж дор хаяад 30 хүн «Хьюзийн гэрээсийг» америкийн шүүхэд ирүүлжээ. Тэр зальт этгээдүүд өвлөх эрхтэй гэдгээ батлахдаа, зарим нь тэрбумтны «бутач хүүхэд» байсан, арилжаа наймааны талаар түүний түнш нь байсан, түүнтэй хамтран ажилладаг байсан гэх буюу эмэгтэйчүүд нь болохоор цөм Хьюзийн сүй тавиагүй эхнэр нь байсан гэцгээжээ. Холливудын кино жүжигчдийн оддын аравт орох Тэрри Мур гэгч эмэгтэй Хьюзийг нас барахаас найман жилийн өмнө би түүнтэй нууцаар гэрлэсэн байсан юм гэж хэлэхэд, Хьюз хөрөнгөнөөсөө түүнд өвлүүлсэн гарын үсэг зурсан нь энэ гэсэн баримт бичиг үзүүлж байлаа. «Хьюзийн гэрээс» цөм худал болохыг шүүхийн магадлагчид дорхноо баталсан ажээ. Тийнхүү түүний хөрөнгөний хувь заяа одоо болтол шийдэгдээгүй бөгөөд тэр нь уг эзэмшилд багтсан цэргийн концерн нямбай ажиллан харилцах дансандаа сая саяар нь доллар оруулж байхад өчүүхэн ч саад болохгүй байна.

	Тэрбумын хөрөнгө эзэмшигчдийн хувийн чанарын тухай хөрөнгөтнийг өмгөөлөн хамгаалагчдын өчнөөн төчнөөн номд сүржин үгээр бичсэн байдаг тэр зүйл домог болохоос цаашгүй юм гэдгийг эзэнгүй эзэмшил байж байгаа явдал батлан харуулж байна. Бусдын хөдөлмөрийг завшигчдын авьяас билигт огт хамаарахгүй капиталист Молох2 л жам хуулиараа байж байгаа нь энэ юм.

	«Тэрбумтан ноёдын» тухай өгүүлнэ гэдэг бол хүмүүсийн тухай өгүүлэхээсээ илүү өнөөдөр капиталист ертөнцийн гол оронд ноёрхон байгаа ёс суртахуун, дэглэм журмын системийн тухай өгүүлнэ гэсэн үг ээ.

	Монголын уншигчдад толилуулан буй энэхүү сэдэв дээр ажиллаж байх үед, худгийн ёроолыг гартал усыг нь шавхахыг хичээн ажиллаж, ёроолдоо хүрлээ гэж бодон арай гэж амьсгаагаа даран, духныхаа хөлсийг арчин хартал ёроол нь дахиад л ус тунасан байдаг шиг юм санаанд орж байж билээ.

	Өөрөөр хэлбэл зохиогч энэхүү сэдвийг бүх талаар бичиж дуусгах зорилт тавиагүй юм. Гэвч нарийн төвөгтэй, зөрчилтэй энэхүү орныг, мөнгөний хаадын энэхүү улсын хүчирхэг эздийн ил, далд ажиллагааг судлан байсан жилүүддээ олж мэдсэн, далайн чанад аялж, нийгмийн янз бүрийн давхрааны америкчуудтай олон удаа уулзан ярилцаж байх үедээ үзэж харсан зүйл маань уншигчдад сонирхогдож ашиг тусаа өгвөл энэхүү худаг дээр дэмий ажилласангүй гэж үзэх болно.


 

	ЗОХИОЛЧИЙН СҮҮЛЧИЙН ТЭМДЭГЛЭЛ

	Уншигч нар энэ номын сүүлчийн хуудсыг эргүүлэхээс өмнө зохиолчийн бие бас хэдэн үг хэлж, уншигчдын анхаарлыг түр саатуулмаар бодогдсон юм.

	Америк бол нарийн ээдрээтэй улс орон. Том, олон янзын, харилцан адилгүй, олон давхраатай улс бөгөөд америкчууд өөрсдөө, тэр тусмаа гадаадынхан, ялангуяа америкийн нийгмийн олон хүнд бэрх асуудал, нийгмийн гэм согогийг аль хэдийнээ хол хаяж, зөвхөн түүхийн сурах бичгээс олж мэддэг болсон цоо ондоо ертөнцийн иргэдэд бол тэр бүр ойлгогдохгүй орон билээ. Зөвхөн үүгээр бодоход Америкийн тухай бичнэ гэдэг хэцүү хэрэг.

	Бас энэ сэдвээр маш их зүйл бичигдсэн болохоор хэрэг явдал үүгээр огтхон ч хөнгөрдөггүй юм. Дотроосоо ч, Твен, Лондон, Драйзер, Колдуэлл зэрэг хурц авьяастай, шударга зохиолчид америкийн тухай бичсэн. Манай улсын алдарт хүмүүс болох Горький, Маяковский, Ильф, Петров, Пильняк, Эренбург нар ч бичиж байлаа. Сүүлийн жилүүдэд ч энэ сэдвээр багагүй зүйл бичигджээ. Симонов, Стрельников, Кондрашов, Боровик, Стуруа, Колесниченко нар тус бүрдээ л өөрсдийнхөөрөө энэ тухай бичсэн юм.

	Гэлээ гэхдээ энэ сэдвийг та бүхний уншсан номын дараа ч нэлээд хэмжээгээр дууссан гэж үзэж болох байлаа ч нэгмөсөн дуусаж, гүйцсэн хэмээн үзэж хараахан болохгүй билээ.

	Зохиогчийн бие «Америкийг нээх» гэж оролдоогүйнхээ адил түүнийг бас «хаах» гэж бодоогүй юм. Гагцхүү «америк маягийн амьдрал» гэгчийг бүрэлдүүлдэг бас нэг талыг нь уудлан илрүүлж ингэхдээ энэ улсын амьдрал, улс төрийн бодлогод хүчин чадал, эрх ашиг, биеэ өргөмжилсөн байдал нь багагүй чухал нөлөөлдөг хэдхэн өрх айлын олон түмэнд төдийлөн их зарлан тунхагладаггүй үйл ажиллагааг нь харуулах гэж мэрийсэн билээ.

	Ийм тайлбар нь ердөө л энэ улсын хүчин чадал, сул тал, сүр, түүхэн сул дорой байдал, ард түмний нь авьяаслаг эрч хүч, түүнчлэн авьяас билиг, эрч хүчний аль аль нь илрэн гарч чадахгүй капиталист зөрчлийн мухардмал байдал, XX зууны хоёрдугаар хагасын Америкийн Нэгдсэн Улс хэмээн нэрийдэж буй тэрхүү учир нь олдмооргүй сүлжилдсэн нарийн төвөгтэй систем бол ерөнхий хуваариар амархан хэмжигдэх маш энгийн, нэг төрлийн хэмжигдэхүүн биш гэдгийг сануулсан хэрэг мөн.

	Ийм хуваарь ямар ч л гэсэн байгаа юм.

	...Уолл-стрит хэмээх алдарт гудамжны амтай нийлсэн Пэйн, Вильям-стрит гэдэг Нью-Йоркийн хоёр гудамжны буланд одоог хүртэл америкийн том баячуудын бэлгэ тэмдэг болон цаг үе, далайн шуурганаас болоод харлаж бараантсан, өнгөрсөн зуунд барьсан олон багана бүхий пагдгар намхан байшингуудыг түрж шахсан ган, шилээр бүтсэн далан давхар пирамид тэнгэр өөд цойлон дүүлсэн байдаг. Энэ барилга эндээ гайхуулсан, бараг хэр нь хэтэрсэн юм шиг харагддаг. Яг л найр наадмын ёсорхуу хувцас өмссөн намба төвшин эрхэмсэг хүмүүсийн дотор доогуураа алд дэлэм өргөн өмдтэй, үс толгойгоо бүрзийлгэчихсэн нэг маягтай залуу зогсож байгаа мэт үзэгдэх авай. Хэт чамин барилгад америкийн капиталын хамгийн хүчирхэг угсаа залгамжлагчдын нэг болох ах дүү таван Рокфеллерийн мэдлийн «Чейз Манхэттен бэнк» гэгчийн төв байр байдаг билээ.

	Энэ барилгын асар уудам, зэвэрдэггүй гангаар ханыг нь бүрсэн үүдэн танхимд ороод миний анх ажигласан зүйл гэвээс хана руу нь шигтгэж зузаан шилний цаана суулгасан зүгээр ч биш, бүр атомын цаг байлаа. Үүнийг Торнтоны цагийн үйлдвэрт хийсэн байж мэдэх юм. Хэт чамин нь дэндсэн энэ цаг зөвхөн цаг минутыг төдийгүй, жил өдрийг ч заадаг ажгуу. Энэхүү электроны гайхамшиг зүйлд намайг анх дөхөж очиход түүний бяцхан цонхоор 8-р жил, 142 дахь өдөр, 12 цаг, 19 дэх минут гэж зааж байгаа нь харагдсан билээ. Одоогийн хуанлийн он биш, яагаад 8-р он гэж байдаг билээ гэж уншигч асууж болох юм.

	Одоо үед он цагийг тоолох янз бүрийн систем бий билээ. Христосчууд Христосын мэндэлсэн өдрөөс тоолдог. Будда Христосоос 543 жилээр ах тул одоогийн буддын хуанли 2511 жилээр тэмдэглэгдсэн байдаг. Тэрбумтан гэдэг нэртэй ноёдын мэдэлд байдаг доллар ч гэсэн өөрийн гэсэн он тоололтой байдаг ажээ. Долларт хүн төрөлхтний түүх ер падгүй. Доллар өөрийн он цаг, үе шаттай. Намайг тэнд очихоос яг найман жилийн өмнө санхүүгийн элдэв башир арга хийж чадсаны ачаар Уолл-стритийн гудамжнаа «Чейз Манхэттен бэнк» бий болж, үүний учир Рокфеллерийн тэнгэр тулсан барилгад буй атомын цаг он жилийг онцгой, уолл-стритийн аргаар тоолох болжээ.

	Тэрбумтан гэдэг нэртэй ноёд өөрсдөдөө оногдсон сөнөх цагийг сунгахын тулд атомын болон электрон техник, хүний суу билгийн сүүлийн үеийн нээлт, ололтоор биеэ халхавчлахаар яарч, эд өлгийн болон оюуны хамаг байдаг нөөц боломжоо дайчилж, өөрсдийн орчноос хамгийн шаламгай, зальтай зүтгэлтэн нараа эрж хайж байна. Тэд нэгэнт үеэ өнгөрүүлсэн цаг хугацаагаа атомын цагийн хуурамч цохилтоор тоолж, бусдын толгойг эргүүлэхийг хичээдэг болжээ. Атомын цаг гэдэг сайхан зүйл гэдгийг ярих юун. Гэвч долларын албанд зүтгэхээр тавигдсан тэр цаг хэдэн арван жилээр сүүлджээ.

	Америкийн капитализмын ерөнхий хуваарь нь хамгийн нарийн төвөгтэй байлаа ч гэсэн капитализм өөрөө хугацаагаа дууссан явдал юм. Өнөөгийн Америк орны зөрчил бол тус орны асар их үйлдвэрлэх хүчин, өөрсдийгөө Тэрбумтан хэмээн ихэмсгээр нэрийдсэн хэдхэн ноёдын арааны нь шүлс гоожсон шуналын хорон мөргөлдөөн, эвлэршгүй зөрчил будилааны үр дагавар даруй мөн.

	Дэлхийд эдүгээ америкийн мөнгөний туламнуудын ид цэцэглэж байсан XIX зуун ч биш, уолл-стритийн он тооллын 8-р он ч бус, харин Аугаа их Октябрийн хоёрдугаар 50 жил эхлээд явж байна. Аврагдан үлдэж чадаагүй тэр зүйлийг ямар ч арга саамаар, тэр ч байтугай атомын болоод бусад зүйлээр ч аварч амжихгүй ээ.

	Уолл-стритийн цагийн түлхсэн зүү он цагийг хууран мэхэлж чадахгүй ээ!

Заметки

		[←1]
	 Бакалавр — Өрнөд Европын их сургуулиудын байсан хуучны (одоо зөвхөн Англид байдаг) анхны эрдмийн зэрэг




	[←2]
	 Эрт дээр үед хүнээр өргөл барьдаг нар, гал, дайны бурхан

